Barruko ikasleak: Matrikula automatikoki berriztatuko zaie Musika Eskolako eta Kontserbatorioko ikasleei. Horrek esan nahi du “baja” komunikatzen ez duena -emailez, telefonoz edo ikastetxean bertan- automatikoki matrikulatuta geldituko dela datorren ikasturtean.\nIkasle berriak: Webgune honetatik egin behar da, matrikulazio on-line atalean. Eskaera-orria bete eta bidali egin behar da.\nMusika Eskolan sartzeko araudia\nInstrumentu plaza eskuratzeko araudia\nInteresdunek idazkaritzan eman behar dute izena, ondoren, dagokien sarrera-proba egiteko.\nBarruko ikasleak: Aste Santua pasatu eta gero, hurrengo bi asteetan.\nMusika Eskolako ikasle berriak: ekainaren 1etik 15era arte.\nKontserbatorioan sartzeko sarrera-proba egiteko: maiatzaren 1etik 15era arte.\nTarifak bankutik kobratzen dira hilero, irailetik ekainera arte. (Hileko kuota gehi urtean behin 15€ materialagatik).\nDIRU-LAGUNTZAK / BESTE HERRI BATZUETAKO DIRU-LAGUNTZAK\nEkainean, Kontserbatorioko diru-laguntza eskatzeko epea zabaltzen da. Diru-laguntza hori Erdi Mailako Kontserbatorioko ikasleei zuzenduta dago, eta, berori jasotzeko, Durangon erroldatuta egon behar da.\nKurtso osagarrien beka\nUrrian, kurtso osagarriak egiteko diru-laguntza eskatzeko epea zabaltzen da. Kurtso horiek zentroan egiten ari diren ikasketak osatzeko izan behar dira. Diru-laguntza hori Erdi Mailako Kontserbatorioko ikasleei zuzenduta dago, eta, berori jasotzeko, Durangon erroldatuta egon behar da.\nBeste herri batzuetan ematen dituzten diru-laguntzak\nBeste herri batzuetan, adibidez, Abadiñon eta Iurretan, diru-laguntzak ematen dizkiete Durangoko Musika Eskolan ikasten ari diren ikasleei, kuoten diferentzia berdintzeko. Eskaerak ikasle bakoitzari dagokion udaletxean egin behar dira.


Laguntzak merkataritzarako eta ostalarientzat - Eskoriatza\nEskoriatza > Albisteak > Laguntzak merkataritzarako eta ostalarientzat\nLaguntzak merkataritzarako eta ostalarientzat\nPandemia dela-eta, Eskoriatzako Udalak, Gipuzkoako Foru Aldundiak, Eusko Jaurlaritzak eta Espainiako Gobernuak hainbat neurri hartu dituzte Covid-19ak merkataritzan eta ostalaritzan, salmenten jaitsieragatik eta establezimenduak itxi behar izateagatik, izan dituen ondorio larriak arintzeko.\nOstalariek, dagoeneko, eskatu ditzakete beraientzako laguntza zuzenak Eusko Jaurlaritzaren webgunean.\nKasu guztietan, langileen kopuru osoan autonomoak zein soldatapekoak sartzen dira.\nEskoriatzako Udalak, bere aldetik, osoko bilkuran erabaki zuen bigarren seihilekoko zabor tasan hobaria egitea itxi behar izan duten ostalaritza establezimenduei. Hobaria legeak uzten duen handiena izango da, % 95ekoa, eta horrek, establezimendu horien gastu finkoa murriztea ekarriko du, 9.300 bat euro guztira. Hobari hori lehen seihilekoan zabor tasa barkatzeko onartu zenaren berdina da, terrazen zerga barkatzekoarekin batera onartu zena. Guztira, 40.000 euro inguruko kostu murrizpena ostalaritzarentzat.\nBestalde, Gipuzkoako Ur Kontsortzioarekin lanean ari gara uraren tasa finkoa barkatu ahal izateko itxi behar izan duten establezimenduei.\nDatorren astean argitaratuko dira Gipuzkoako Aldizkari Ofizialean beste bi dirulaguntza:\nLehenengoa, 18.651 eurokoa, Covid-19tik babesteko merkataritza establezimenduetan jarritako babes elementuentzat.\nBigarrena, 40.000 eurokoa, 20 langile baino gutxiago izan eta enplegu-erregulazio espedientean dauden enpresentzat, langileei ordaintzeko. Laguntzak, gehienez ere, 900 eurokoak izango dira langile bakoitzeko, eta, guztira, gehienez ere, 2.700 euro enpresa bakoitzeko.\nLaguntza horiek bateragarriak dira Eusko Jaurlaritzak zein Espainiako Gobernuak martxan jarritako dirulaguntzekin; adibidez, Lanbidekoekin, urtean 20.000 euro baino gutxiagoko diru sarrerak dituzten langileen enplegu-erregulazioko espedienteak 150 euro gehigarriekin osatzen dituztenak.


barren.eus - Iker Jausoro omenduko dute Haundiren eta Aloña Mendiren arteko partidaren atarian\nIker Jausoro omenduko dute Haundiren eta Aloña Mendiren arteko partidaren atarian\nArgitaratua: 2017-03-15 15:00\nMendiko istripuan zendu zen Iker Jausoro omenduko dute C.D. Elgoibar eta Oñatiko Aloña Mendi taldeek zapatuan Mintxetan elkarren aurka jokatu behar duten partida hasi aurretik.\nOñatiarra zen Iker Jausoro eta Aloña Mendi futbol taldeko jokalaria izan zen gaztetan. C.D Elgoibarrekin ere harreman handia zuen, Futbol Eskolako entrenatzaileetariko bat baitzen. Bi taldeek, hortaz, omenaldia eskainiko diete.\nOñatiarra zen Iker Jausoro eta Aloña Mendi futbol taldeko jokalaria izan zen gaztetan. Berak sartutako gol bati esker lortu zuen Aloñak Hirugarren Mailara igotzea. Azken aldian, berriz, harreman estua zuen C.D Elgoibarrekin, Futbol Eskolako entrenatzaileetariko bat baitzen.\nOhorezko erregional mailan diharduten Haundi eta Aloña Mendi futbol taldeek elkarren aurka jokatuko dute zapatuan, hilaren18an, Mintxetan, eta bi taldeek Jausorori omenaldia egitea adostu dute.\n16:30ean hasiko den partidaren atarikoan lora sorta bat eta kamiseta bat oparituko dio Elgoibarko taldeak Olatz Arriolari, Jausororen alargunari. Aloña Mendiko ordezkariek, berriz, Jausororen guraso eta anaiari emango diote lora sorta eta kamiseta.\nC.D. Elgoibarren mendeurreneko ospakizunak bertan behea gelditu dira (0217-02-27)\nJoseba Zinkunegi eta Iker Jausoro dira Valdezcarayn hildako mendizaleak (2017-02-26)


#Coronavirus - Parlamentuak 37 milioi euroko krisiari erantzuteko bozkatu du. EBko erreportaria: EBko kazetaria\n#Coronavirus - Parlamentuak 37 milioi euroko krisiari erantzuteko botoa eman du\nEurodiputatuek bozkatuko dute martxoaren 37ko osoko bilkuran EBko egiturazko funtsen dirua EBko herrialdeek eskura izan dezaten.\nEuropako Batzordeak proposatutako neurria funtsezko elementua da EBk pandemiari emandako erantzuna eta Parlamentuaren bidez azkar egin da.\nProposamenak eskualdeen, arrantza industriaren eta gizarte politikaren neurriak babesten dituzten egiturazko eta inbertsioko funtsei buruzkoak dira, hala nola, kaleratutako langileak.\nUrtero estatu kideek diru horietatik dirua jasotzen dute proiektuetarako aurrefinantzaketa gisa. Aurrefinantzaketaren bat erabiltzen ez bada, hurrengo urtean EBko aurrekontuetara itzuli beharko da.\nEBko herrialdeek ia 8 milioi euro itzuli beharko dituzte 2019rako erabili gabeko aurrefinantzaketan, beraz, Europako Batzordeak proposatzen du diru hori gorde dezaten eta koronavirusen krisiaren ondorioak arintzeko proiektu berrietarako erabili dezaten.\nProiektuetarako diruaren zati bat estatu kideetatik dator eta gainerakoa EBko funtsekin kofinantzatzen da. EBko aurrekontuak estaltzen dituen kostuen zatia aldatu egiten da: proiektu batek eskualde garatuagoa badu, EBren ekarpena zenbateko osoaren% 85era iristen da.\nGorde egiten diren dirua estatu kideek proiektuetan beren partaidetza askoz ere handiagoa izan dezaten ahalbidetuko diete, gainontzeko funtsak EBko aurrekontuetatik etorriko baitira.\nBatzordeak kalkulatzen du 8 milioi euroak 29 milioi mila euro inguru gehitu litezkeela EBko kofinantziazioetan. Horrek 37 milioi euroko inbertsioa egin dezake EBn inbertsioetan.\n8-2014 milioi euro itzuli beharko dira 2020-2025 aurrekontuaren azpian dauden programak ixterakoan, XNUMX inguruan izan daitezkeenak.\nParlamentuak premiazko neurriak hartzen ditu\nBatzordearen proposamena martxoaren 13an argitaratu zen. Parlamentuak eta Kontseiluak onartu behar dute eta Parlamentuko eskualde garapenerako batzordearen bidez egin zen jarraipena. Premiazko prozedurak osoko bozketa egitea ahalbidetzen du txostenik gabe edo batzorde arduradunak ahozko txostenarekin.\nGUE / NGLko kidea Younous Omarjee, esan du Parlamentuko eskualde garapenerako batzordeak proposamena jaso ondoren martxoaren 17an: "Ahalik eta azkarren erantzun behar dugu, kohesio politikaren arabera eskuragarri dauden bitarteko guztiak bideratuz, koronavirusen epidemiak eragindako egoera katastrofikoa arintzeko. Atzerapen oro, bizitza gehiago galtzea eta zailtasun gehigarriak sortzea izango litzateke Europako eskualdeentzat, enpresentzat eta herritarrentzat. "\nOsoko bilkuran eurodiputatuek ere boza bozkatuko dute koronaviroaren krisiari aurre egiteko, besteak beste, estatu kideek eskaera baimendu dezaten proposamena. EBko Elkartasun Funtsaren laguntza, osasun publikoko krisien kasuan.\nCoronavirusen erantzuna inbertsiorako ekimena\nGaldera eta A: EBk erantzuna koronavirusari\nTags: coronavirus, eu, ezaugarri, full-image\nKategoria: Frontpage, coronavirus, EU, Europako Parlamentua, Osasun\n« #SealOfExcellence ikerlari ospetsuei emandakoa\nBatzordeak #Coronavirus leherketak eragindako enpresei eta autonomoei zuzendutako Espainiako berme-erregimenak onartu ditu »


Obra txikiak dira barruko edo kanpoko obrak, teknika errezekoak eta eraikuntzaren eta ekonomiaren aldetik garrantzi txikikoak, higiezinen zimenduei, egiturari, segurtasunari edo funtsezko elementuei eragiten ez dietenak; eta mota guztietako eraikin, lokal edo instalazioen bolumena, erabilera objektiboa, etxebizitza kopurua, erabilera komuneko instalazio eta zerbituzak, kanpoko diseinua, edo bizi-egokitasun eta segurtasun baldintzak aldatzen ez dituztenak.\nHorien artean hauek daude:\nEtxe barruko erreforma, egitura modifikatu gabe.\nEstalkiak, teilatu-lauak, fatxada-akaberak konpontzea.\nLeihoak aldatzea, kolore, neurri eta forma bera mantenduz.\nFatxadak pintatzea, aurretik zuten kolorea edo antzekoa mantenduz.\nBerrikuntza partzial ez estrukturaleko obrak, hau da, zoruak, sabaiak, hormak, eskaiolak eta txapatuak konpontzea, berritzea, aldatzea edo ordeztea; iturgintza, elektrizitatea, berogailua, saneamendua eta bestelakoak instalatzea; margotzea, iztukatzea, eta gainerako estaldurak eta barne arotzeria; oztopo arkitektonikoak kentzea, etxebizitzak irisgarriak eta erabilgarriak izan daitezen.\nFinkak, orubeak eta lursailak istea.\nUrbanizazio elementu zehatzak konpontzea (zoladura berriro jartzea, horniduren hodi eta hartuneak, zangak, arketak…).\nErrotuluak, banderolak, markesinak edo antzekoak jartzea.\nE031 Obra txikiak egiteko lizentzia eskaera\nObraren aurrekontua (lanak norberak egin behar baditu, eskulana ere baloratu behar da aurrekontuan, bestela, udal teknikariak baloratu ahal izango du merkatuko prezioen arabera).\nBarruko obrak: Etxebizitza eta lokalen barne-banaketa aldatzea, edozein erabilera dutela ere, hormaren bat botatzea barne: egun nola dagoen jasotzen duen plano bat eta berrikuntzarekin bestea.\nErrotuluak jartzeko: Kartelaren ezaugarri eta neurriak azaltzen dituen agiria eta krokisa.\nFinkak, orubeak eta lursailak ixtea: kokapen planoa eta itxitura guztia jasotzen duen planoa.\nUrbanizazio elementu zehatzak: kokapen planoa, egin behar dena ondo azaltzen duen planoa\nHorniduren instalazioak: kokapen planoa, egin behar dena ondo azaltzen duen planoa eta memoria.\nOHARRA: Bide publikoa okupatu behar izanez gero, eskaera egin beharko da.\nIkus “Bide publikoa okupatzeko lizentzia” tramitea\n0211 - Obra txikien baimenak\nGehienez ere 6.010,12 euroko aurrekontua duten obra txikietarako baimenak 18,90 €\n6.010,12 euroko aurekontua baino handiagokoa duten obrak 62,44 €\nTasa eta EIOZaren kitapena


Zorionak II | Iritzia | Berria\nNoiz sortua: 2018-01-03 00:30:00\nHego Euskal Herrian oraindik Hiru Errege Magoen etorrera falta baldin bada ere, Eguberriak Euskal Herriaren zati batentzat bukatuak diren honetan, ezin gogoetarik egin gabe utzi egun hauek dakarten ustezko zorionaz, edo haren gabeziaz. Miren Amurizak ekarri zigun gogora zoriontsu izan eta egotearen arteko ezberdintasuna haren 2017ko azken Bira-n, bi lagunen arteko eztabaida irudikatuta. Honela azaltzen dio batek bertzeari zoriontsu izan eta egotearen arteko aldea: «Gaur zoriontsu nagoela, animalia aldakorra naizela, alegia, eta zoriontsu izatea, modu iraunkorrean, ezinezkoa dudala; lantzean behin zoriontsu egotea bai, hori posible dut».\nKontua da, zoriontsu izan edo ez, hala egoteko arrazoiak ere ez direla hain errazak izaten beti egunotan. Nork ez zuen, behin baino gehiagotan, ia beharturiko familia elkartzeetan bere burua lekuz kanpo ikusiko, ala amaigabeko eztabaida mingarrietan murgilduko bere burua. «Aurten ere berdin, ez dakit zergatik etortzen naizen afari hauetara...».\nBertze batzuek ez joatea erabakiko zuten, eta, hala, afari eta bazkari tarte horietan zer egin ezin asmaturik ikusiko zuten euren burua. Aukerarik onenean, egoera berean dagoen bertze lagun batekin afaltzeko aukera izanen zuten, eta gero parrandan urtuko zituzten bakardadeak. Badira, halaber, Eguberriak familia ez-normatibo hankamotzetan pasatu behar izanen zituztenak: haserreturikoak, banandurikoak, senideren bat hila dutenak, ala espetxean... Horren lekuko Eguberrietan presoen alde biderkatu ohi diren mobilizazioak.\nHaren aitak ama jipoitu ondoren bananduriko sendi bateko semeak halaxe azaldu zidan lehengo batean: «Amarekin afaltzen dut ordutik. Aitak, ordea, bertze gainontzeko familia osoarekin». Eta halaxe izanen dira adibideak, dozenaka, ehunka, milaka.\nZoritxarren erakusle dituzuenontzat, bukatu (edo bukatzear) dira eguberriak; beraz, zorionak!


borreroak baditu milaka aurpegi: [Nafarroa] Erregimena amildu ondoren, sozialismoaren aldeko borroka xede\nNafarroan, aldaketaren alde, udaletxeetatik eta parlamentutik erreketeen ondorengoak kanporatu dituzten indar politikoak ez dira eraldaketa sozialerako berme nahikoa, aldaketaren aldeko alderdien barne-egiturak hauen izaera erreformista azaleratzen baitu. Ezker Abertzalea udal-eremuan indarrez sartu arren (Iruñea, Lizarra, Tafalla, Baztan, Barañain, Atarrabia, Berriozar, Antsoain, Uharte, Sartaguda etab.) garaipena partziala da. Izan ere, kasu gehienetan, Ezker Abertzalearen lan-ildoa aldaketaren aldeko beste alderdien babesaren menpe egongo da. Bestalde, EH Bilduk ahalik eta sektore gehienak fronte zabal batean metatu eta prozesu subiranista aldebakartasunetik eta ikuspegi inter-klasistatik bideratzeko apustuak bere jite iraultzailea mugatzen du.\nHori dela-eta, ezin gara tronpatu eta lasaikerian erori. Borrokari bizitasuna emateko ordua da. Euskal langile klasearen eta herri sektoreen ahaleginari etekin dena atera behar diogu. Koiuntura instituzionalari eta bertatik sortutako gatazkei soilik erreparatzea akats handia litzateke. Instituzio hauei atxikitako marko juridiko-politikoa gainditu nahi dugu eta sistema kapitalistarekin amaitu. Ate-joka ditugun erreforma berriek eta merkatu laborala desegituratuko duten akordio ekonomikoek (TTIP, besteak beste) langileria are prekarioago egingo dute. Horretxegatik, askapen nazionala eta soziala helmugara eramango duen subjektu iraultzailea egituratu behar dugu. Eta, subjektu hori Euskal Herri Langilea da. Egiazko prozesu iraultzailea gauzatzeko motor eta berme bakarra.\nNafarroan, aldaketarako nahi erreformistaren eta erregimenaren erresistentzia erreakzionarioaren arteko talkak sortuko dituen baldintza berriak baliatu behar ditugu. Prozesu iraultzailea garatzeko ezinbestekoa izango da masa kritikoa eta borrokalaria pausoz-pauso eratzea. Aldaketaren aldeko indarren mesedetan emandako botoak, eta zehazki EH Bilduren aldekoak, zapaltzen gaituen katearen katebegi bat eteteko balio izan du. Hala eta guztiz ere, gure herriaren eta langile klasearen burujabetza lortzeko ezinbestekoa izango da: prestakuntza ideologikoa, antolakuntza eta borrokarekiko konpromisoa.\nNafarroatik harago, Hego Euskal Herri osoan, Ezker Abertzaleak, EH Bilduren baitan, 60.000 boto gutxiago jaso ditu. Hala, besteak beste, Donostiako Udala eta Gipuzkoako Foru Aldundia galdu ditu.\nHonela, EH Bilduk ordezkatzen duen Ezker Abertzalearen esparru instituzionala bere hazkunde mugara iritsi dela aurreikusten dugu. Orain arte, hazkunde kuantitatiboa eskuinetik proposatu da eta hazkunde mota horrek beti ekarri ohi du bozka mailegatua. Hemendik aurrera hazkunde kualitatiboa ezkerretik proposatu beharko litzatekeela uste dugu, sektore iraultzaileengana hurbilduz. Ilegalizazioa ekiditeko politika immobilista eta sektore moderatuak erakartzeko politika agortua da. Ahitze hau hainbat sektore politikoren birkokatzeak ekarri du (EA edota Aralarren boto-emaile asko, besteak beste, euren jatorrizko espaziora itzuli direnean). Horregatik, sorlekura itzultzeko Ezker Abertzalearen premia nabaria da, honela soilik berreskuratu ahalko da praxi iraultzailea.\nEuskal Herriko Komunistak (EHK) antolakundeak sugar iraultzailea itzali ez dadin lan egingo du. Borroka-fronte denetan aurrera joko dugu zapalkuntza kapitalistari aurre egingo dion kontra-botere politiko eta ekonomikoa finkatu dadin. Abertzale komunistok erronka handia dugu aurrean.\nEgiazko prozesu iraultzailea gauzatzeko motor eta berme bakarra!


UREPELE - LA VALLÉE DES ALDUDES\n-Maire: Michel Ernaga\nTél: 05 59 37 57 99 – Mail: mairie.urepel@wanadoo.fr\nUrepelen bizi den biztanlea… UREPELDARRA da.\nUrepele hegoari so kokatua den mugaz gaindiko herria da, Aldudeko ibarreko buruan. Bi auzo urbanizatuz eta mendian zehar hedatuak diren etxez osatua da herria. Behereko karrikan den eliza 421 metroko goratasunean da, eta 700 metroz goiti kokatu etxe zonbatzuk atxemaiten ahal dira.\nTOKIKO BIZIA ETA EKONOMIA\nUrepele mendiko herria da. Aktibitate nagusia hazkuntza da : laborantxa bereziki, baita arrain hazkuntza ere bai (hiru amuarraindegi badaude).\nGasnategia bada herriaren sartzean : ibarreko hazleen ardi esnea biltzen du mendiko gasna egiteko. Ekoizle anitzek kalitatezko esnea beren etxean berean transformatzen dute. Bestalde hiru ostatu-jatetxe badira, eskualde horretan famatua den ostalaritza aktibitatea mantentzeko.\nHuna zoin langile mota dauden Urepelen : ofizialeak, garraiolariak, zurgina, altzari maiasturua, erlezaina, arotza.\nLehen mailako eskola herriko plazan da. Bankako ama eskolarekin uztartua da. Hogoi bat haur doa Urepeleko eskolara, erakaskuntza elebiduna segituz (euskara eta frantsesa).\nKintoa mugaz gaindiko lurraldea aspaldiko muga historiaren ondorioa da, eta araudi berezipean dago. Frantzia eta Espainiaren arteko mugaren luzeran kokatzen da, Urepele herrian. Biztanleek administratiboki Urepelen bizi eta bozkatzen dute, baina historikoki Goi-Nafarroako eremuan kokatuak dira.\nPentsa daiteke biztanleria Aitzin-arotik geroztik badela Urepelen, Erromako garaiko mea ustiatze aztarnak bilduak izan baitira. Biztanleria berria XVI. mendetik geroztik da herrian finkatu. Baxe-Nafarroako eskualde gisako etxe aitzinak ikus daitezke gaur ere, hala nola karrikan den Inharabia etxean. Etxe horiek mende anitzetan zehar eraiki den historiaren lekukoak dira.\nUrepele Jaurmendi izeneko lurretan kokatua da, eta mendi kate batez inguratua da. Baxe-Nafarroa eta Goi Nafarroaren arteko bidegurutzea da, Baztango ibarra eta Orreagaren artean. Ibiltari eta mendizaleei bidexka miresgarriak hartzea gustatzen zaie. Ibarreko toki gorena, ospetsua dena, Ahadi kaskoa da (1437 m).\nUrte guziz, maiatzaren azken ibiagoitzean, Marka izeneko transhumantziaren besta iragaiten da herrian. Sorogaineko udako bazka guneetara abiatzen diren behiak burdinez markatzen dira orduan. Egun hori besta eguna izaiten da auzo ibarretako jendearekin batera, eta zinezko autentizitatea duen ikusgarria eskaintzen da.\nUrepele ezagutua da ere bai Xalbador bertsulari famatua sortu zen herri gisa. Xalbador Eguna deitu eguna antolatzen da urtero urrian, animazio ezberdinez osatua.\nHuts egin behar ez den beste ekitaldia da herriko bestak, agorrilaren 15 irian, herriko gazteek antolaturik. Azken aratseko zikiroa biziki preziatzen du inguruetako jendeak.\nAzaroan, Eguberriko merkatua eta apirilean Amuarrain ttipiaren besta antolatzen dira ere azken urte hauetan.


Geroztik, korrikalariak kostaldera igoko dira berriz ere, Azpeititik eta Zestoatik, hamaikak eta erdietan Zumaian egoteko. Hainbat eramaile berezi dago herri hauetan: Azpeitian, esaterako, Iraurgi saskibaloi taldeko maskota berriak lekukoa hartuko du, Urgi otsoak. Bestalde, Azpeitiko eta Zestoako zaharren egoitzetako kide bik ere parte hartuko dute lasterketan.\nUrola Kosta eskualdea egiteari ekingo dio lasterketak orduan, Zumaitik Getariara, Zarautzera ondoren eta, azkenik, Oriora. Eguerdiko ordu biak izango dira dagoeneko.\nHurrengo mugarriak Usurbilen eta Lasarten markatuta daude; eta hauek pasata, arratsaldeko bostak hamar gutxiagotan, 21. KORRIKA Donostian sartuko da. Antigua, Gros, Alde Zaharra, Amara... 5 orduz, tropelak Gipuzkoako hiriburuko kaleak alaitu ditu. Une hunkigarriak ere biziko dira bertan, adibidez, Txillardegiren bilobek lekukoa hartuko dutenean (gogoratu aurtengo edizioa Antiguako hizkuntzalaria omentzen ari dela).\nIluntzeko bederatzietan, Altzatik ibili ostean, Pasai Antxorako bidea segituko du karabana koloretsuak. Ondoren, Trintxerpen sartuko da, Bidebietatik. San Pedrotik Pasai Donibanerako zeharkalea barkoz egingo du; eta, ondoren, Oarsoaldeko ibilbidearekin jarraitzeko, tipi-tapa gelditu gabe, Lezora ailegatuko da. Hamaikak aldera lekukoa Oreretan egongo da (hemen, erretiratuek pentsio duinak aldarrikatu dituzte, udaletxerako bidean); eta gauerdirako Oiartzunen sartuko da, Arraguatik. Azken herri honetan, Ugaldetxo auzoan, kilometro berezia egingo dute Ar Redadeg ekimeneko lagunenek (bretoieraren aldeko lasterketa da, eta KORRIKAren ahizpetako bat).\nHernanirako bidean harrapatuko dituzte apirilaren 13aren lehenengo orduek korrikalariak eta furgoneta. Hernanitik Urnietara joango dira; eta ordu bi eta erdiak aldera, etapa honetako azken mugarria joko dute: Andoain.


'Je suis Egunkaria' | Gizartea | Berria\nAdierazpen askatasuna. IRITZIA\n'Je suis Egunkaria'\nJoan Mari Torrealdai -\nMartxoan Parisera joatekoa naiz, Liburu Azokara, urteroko legez. Je suis Egunkaria dioen kartel txiki bat jarriko dut Charlie Hebdo-ren egoitza ondoan eraiki duten aldaretxo zibil horretan, lore, argi eta atxikimendu testuen artean.\nHala adieraziko dut nire atxikimendua, Egunkaria-tik, biktimatik biktimara. Honexek elkartzen gaitu gehien, gutako bakoitzaren lerro editorialak, kode deontologikoak edo estilo liburuak ez bezala. Basakeriaren biktima gara biok, intolerantziarenak, jihadistarena haiek, estatuarena gu. Terrorismoarekin lotuta haiek eta gu. Prentsaren aurkako atentatuak izan dira biak, gurea hilketarik gabe zorionez, baina garesti ordaindua: Egunkaria ixtea eta kazetari eta arduradunak preso hartzea, torturatzea, epaitzea, urtetan gatibutza moral, sozial eta ekonomikoan lotzea... ez da anekdota.\nBeldurra eman zidan aurrekoan Valls lehen ministro frantsesak Charlie Hebdo besapean eta sare sozialak kontrolatzeko neurriak iragartzen ikusi nuenean. Beldur naiz, bai, martxoan biktimen karteltxo askoz gehiago ez ote diren Charlie Hebdo-ren ondoan bilduko, sare sozialetako makina bat hedabide, neurri berrien biktima. 2015eko Parisko espirituak 2001eko aire zaharrak ekarri dizkit gogora.\nHarrigarri egin zait Parisen egunotan gertatu dena, horren konplexua izanik, sinplismora ekartzeko joera, testuingurutik at utziz: Charlie Hebdo-k islamismoarekiko mantendu duen jarrera, immigrazioaren integraziorik eza, gobernuaren kanpo politika. Gertakariekin zerikusirik ez balute bezala. Ez dut atsegin izan XXI. mendeko Frantziaren irudia. Nostalgiaren lanbro artean gelditu zaigu 68 osteko urteetan ezagutu genuen Paris hura: bor-bor intelektual askotariko hura!\nBestelakorik espero nuen. Aukera bikoitza zuen gobernuak, estatuak: demokrazia gehiagoz erantzun ala segurtasunaren bidetik jo. 2001eko Bushen bideak irabazi du partida. Orduan bezala orain, terrorismoak izenlaguna du: jihadista da orain. Laster galduko du izenlaguna. Eta handituz-handituz joango da terrorismoaren eremu semantikoa, disidentziak oro barruan aise kabitzen direlarik. Déjà vu. Ikusia eta sufritua dugu hori, horren biktima baita Egunkaria.\nEgunotan, hain zuzen, adierazpen askatasuna hitzetik hortzera erabili da. Gutxi landu da, ez da aztertu; inbokatu egin da, aldarrikatu: adierazpen askatasuna sakratua da, balio absolutua da, mugarik gabea da. Horra tesia. Gehixeago sakontzea maiteko nuen. Dolu garaian egonik, agian ez da ordua. Bego.\nMantra gisa aipatzen da mugarik gabea dela adierazpen askatasuna. Ez dakit zer esan nahi den horrekin. Hiritar guztiok legearen aurrean berdinak garenez, guztiok libre garela iritziak emateko? Bai, hori da kontzeptu horren adiera liberala. Besterik da, ordea, eskubide hori noiz den egiazkoa. Marxista porrokatua zertan izanik ez da zera frogatzeko, adierazpen askatasuna baliatzeko libreak, horretarako baldintza materialak dauzkatenak soilik direla. Ez dira estatuak bakarrik adierazpen askatasunari muga jartzen diotenak. Hedabide handiak, informazio guneak, gutxi batzuen eskuetan daudela nork ez daki? Minoriek, baztertuek, hiritar diren aldetik, eskubide berberak izango dituzte, bai, baina aukerak?\nBestalde, adierazpen askatasuna, bera bakarrik, gutxi batzuen pribilegioa izan daiteke; hala da, gainerako askatasun guztiekin batera ematen ez bada. Klasista da, inolaz ere ez demokratikoa.\nKontua ez da bakarrik nork baliatzen duen adierazpen askatasun hori, baizik eta, baita ere, noren kontra. Gizabanako, minoria eta marjinatu asko babesgabe daude kasu askotan ustezko eskubide horren erabiltzailearen aurrean, indar erlazioa kontuan hartuta. Urrutira joan gabe dakigu zer den hori.\nAdierazpen askatasunaren muga bakarra legea omen da. Hori ere dogma da. Eta hala izango da, hala baldin bada. Legeria, dakigunez, herri baten balio sistemaren isla da, bai, baina bere historiaren memoria ere bai. Historia horren haritik, esate baterako, Frantzian delitua da antisemitismoa, baina ez antiislamismoa. Bi aldiz pentsatu behar da juduari iseka egin aurretik. Dieudonnek badaki hori. Charlie Hebdo-k bazekien musulmanak irainduta ere arrisku juridiko gutxi zuela. Bestelakoak, bai, zoritxarrez.\nAdierazpen askatasunak, azkenik, beste osagai bat behar du: erantzukizun soziala, hain zuzen ere Charlie Hebdo-k bere buruari onartzen ez ziona, journal irresponsable izatearen harrotasuna baitzuen. Nire ustetan, aldiz, joko eremuan etika sartzen ez bada, jai dugu. Ez da etikoa, adibidez, adierazpen askatasuna babes edo ezkutu hartu eta, minoria, zapaldua edo baztertua kolpatzea eta iraintzea... legeak oro alde izanik ere. Ala bai?\nBerriz diot: beldur naiz askatasunen ilunaldian ez ote garen sartuko. Frantziak egin duen aukeran, adierazpen askatasuna ez eze askatasun guztiak aterako dira galtzaile.


Ongi etorri :: Informazio orokorra :: Gure konpromisoak :: Laneko Arriskuen Prebentzioa :: Geuk garatutako proiektuak :: Arriskua non, haurrak han!! (Bilduma) :: Marrazkiak pintzatzen\nZentzu horretan, Osalanek diruz lagunduta, MARRAZKIAK PINTATZEN deituriko liburua argitaratu genuen. Bertan, zi zati bereiten ziren:\nLiburuaren 1.zatian, 25 arrisku egoera islatzen dituzten marrazkiak ikus ditzakezu. Berauek oinarritzat hartuz, alboan agertzen diren beste horrenbeste marrazki pintatzen ahalegintzea eskatzen zaizu.\n- Klikatu irudian fitxen bilduma deskargatzeko -\nMarrazki txikia oinarritzat hartuz, pantailan agertzen den marrazki handia koloreztatzea eskatzen zaizu. Ea zelan moldatzen zaren!!


Euskaldunak (1934). Nikolas Ormaetxea - Auñamendi Eusko Entziklopedia\nEuskaldunak (1934). Nikolas Ormaetxea\nGizakia bidaia estra-lurtarrak egiteko atarian dagoelarik Zepelin bat eraikitzeari ekingo liokeen "asmatzailearen" pareko dugu Orixe 1931eko azaroan Bilbo utzi eta Orexako bakardadean Euskaldunak poema epiko nazional handia idazten hasten denean. Jakina, Orixeren desenkusan, Lönnrot-en Kalevala, Mistralen Mireio edo Camoens-en Os Lusiadas ahoz aho dabiltza Aitzolek larderiaz zuzentzen duen Euskaltzaleak elkartearen kideen artean. Zergatik, baina, Orixe? Bi arrazoi nagusirengatik, apika. Lehenik probentzerazko obra batengatik Nobel saria eskuratu zuen Mistralen Mireio euskaratuz lan eskerga horretarako gaitasun "teknikoa" frogaturik utzi zuelako. Bigarrenik, eginbeharra hobeki egokitzen zitzaiolako Orixe baten nortasunari eta kontzepzio estetikoei, generoa klasikoa -"zahartua" ez esatearren- izaki. Lizardik eta Lauaxetak, ezaguna denez, halako "gonbidapenari" uko egina zioten, proiektu modernistagoei, pertsonalagoei -indibidualistagoei?- heltzeko. Orixe anti-modernoak jaso zuen erronka, beraz. Berez anakronikoa zen xedeak, gainera, orexarrak elkarteari entregatu zionetik argitaratu zen arte, hamabost urteko atzerapena izan zuen. Anakronismoa, beraz, areagotu baino ez zen egin, bistan denez. Eta gerra aurreko testuinguru baikorrean literatura ofizialaren eredutzat jotzen ahalko zena -inprimategira garaiz iristera-, gerraosteko euskal kulturaren paisaia suntsituan mezu ulertezin bihurtu zen, bai hizkeragatik, bai edukiagatik.\nZer da Euskalduna? Ezer baino lehen kopuru bat, masa bat. Epopeia zaharren antzo hamabost kantutan, bi mila bat ahapalditan eta hamabi mila bat bertso-lerrotan zatituriko obra poetiko zabala. Garazi Iriarte "Gerrieder" Huitziko lurjabe baten alaba eta Mikel Igarabide "Eleder" lurgabearen arteko maitasun istorio xaloa aitzakiatzat erabiliz, bertan herri menditar eta laborari baten bizitza -Orixeren biografiari loturiko Nafarroako Huitzi- ikuspegi etnografiko-idealista batetik erakusten zaigu, urte oso batez, udazkenetik udazkenera. Denboraren kontzepzio ziklikoan oinarritzen den urtearen erritmoa, laboratzaren lanek -artazuriketa, gaztain bilketa, iruleen jarduna...- nahiz ospakizun edo errito desberdinek -herriko festak, aizkora apustuak, pilota partidak, eguberriko ohiturak, inauteria, hileta elizkizunak, ezteiak...- ematen dute. Kantu bakoitza, bestalde, osagai heterogeneoz osatuta dago. Alde batetik, Orixe narratzailea gehienetan modu objektiboan mintzo da, istorioa -batik bat Garazi eta Mikelen arteko harremanari lotua- garatuz. Bestetik, hari nagusia maiz eteten da, gehienetan herri-kanta bati bide emateko edota istorio nagusiarekin harreman zuzenik ez duen ipuinen bat sartzeko. Eten hauen justifikazioa erraza da: lanean ari direnek elkarri kontatzen ala abesten dizkiotenen berri eman nahi zaigu, besterik gabe. Halere, honek astunagotu egiten du berez bizitasun gutxi daukan arkitektura orokorra. Azkenik, bukaera aldera, Orixe lehen pertsonan mintzo zaigu, kontagai duen mundu horren zuzeneko lekuko gisa beste hainbat "gauza" (prediku abertzale fragmentuak tartean) gehitzeko.\nOsotasunaren balio etnografikoa -Orixeren idealismo abertzale eta giristino sutsuak iragazia, hori bai- ukaezina bada, ezin daiteke hainbeste esan konposizioaren balio literarioaz. Benetako pertsonaia literario bakar bat ere ez egoteak asko kaltetzen du obra. Jakin badakigu, bidenabar, Garazi eta Mikelen pertsonaiak eta bien arteko erromantzea obraren idazkera ongi aurreratuta zegoelarik iradoki ziola autoreari lagun batek bestela obra idorregia geratuko zela eta. Orixek protagonista edo heroi bakarraren aukera baztertu eta heroi kolektiboa lukeen obra egiteari heldu nahi zion (Camoens batek Vasco de Gama heroia bigarren planoan utzita egindakoa gogoan). Baina Orixek aurkezten digun herria -bere haurtzaroko Huitzi idealizatu hori- nekez iristen da Herriaren metonimia izatera. Izan ere, adibide bat ematearren, Donostiara Garazi eta Mikel ezkonberriek egingo duten eztei-bidaia turistiko-fokloriko bitxia kenduta -zeina estropaden ohitura zaharraren berri emateko aitzakia bihurtzen baita- ez baitago garai hartako Euskal Herri hiritar edo industrialaren arrastorik obran zehar.\nEpopeia hitza Orixek bere hitzaurrean aldarrikatu egiten du, berak hautaturiko gaiak gerrarekin zerikusirik ez izan arren euskalduntasunaren muina bertan finkaturik utzi nahi duelako. Hastapen batean Orreagako bataila gogoangarrian oinarrituriko lan bat egitea pentsatu bazuen ere, bere izaera eta joeren aurkako zerbait zela sumaturik, idazleak nahiago izan zuen euskal mundu erruralaren deskribapen etnografikoa burutzea. Virgilioren epopeia errurala hurbilago dago, izan ere, Orixek ondu duen "folklore edo errijakintzazko poema"-tik. Esan ohi da estetikari dagokionez modernitateari bizkar emanda bizi izan zela Orixe, eta Lauaxetarekin klasikotasunari buruz edukitako eztabaida famatuan halaxe aurkezten zuen berak ere bere burua. Alabaina, Jon Kortazarren iritziarekin bat eginez, esan behar da poema garai batean herriaren arima besarkatzeko xedea erromantizismoari -eta beraz, hein batean modernitateari- lot dakiokeela klasikotasunari baino gehiago.\nOrixe zerbaitek bereizten badu XIX. mendeko euskal idazle erromantikoetatik ez da Euskal Herrian daukan ideia esentzialista erromantikoa; izatekotan, bere idazkera eta erreferentzia literarioak dira desberdinak. Hala idazkerari nola bere estetika elikatzen duen substratu literarioari dagokienez, paradoxa baten aurrean aurkitzen gara. Orixe idazle kultua da, klasiko greko-latinak ditu eredu nagusi (beti ere ikuspegi kristau hertsi baten galbahe moralizatzaileak "garbiturik"), baina herri xehearentzat idazten du. Bere hizkera garbizale aranista sofistikatuegia -modernoegia- da obra irakurlego zabal baten eskuartean jartzeko (berak hitzaurrean aurkakoa esan eta nagusiki molde metriko herrikoiak erabili arren, hala nola zortziko txiki eta handia), eta obraren literaturtasun mugatuak irakurle ikasiak uxatu ohi ditu. Zaila dirudi aldi berean ikasia eta gustu literario atzerakoiak lituzkeen irakurle ideala aurkitzea lehen argitalpenaren garaikideen artean... ez bada Orixerengan berarengan.\nApalategi Idirin, Ur (ES)


EUSKALDUNAK BESTE BI WEBGUNE KALERATU DITU, BERE NEGOZIOAREN INGURUNE DIGITALAK BEREIZTEKO: KULTURA ETA “MEETINGS&EVENTS” - Euskalduna Jauregia\nEUSKALDUNAK BESTE BI WEBGUNE KALERATU DITU, BERE NEGOZIOAREN INGURUNE DIGITALAK BEREIZTEKO: KULTURA ETA “MEETINGS&EVENTS”\nwww.euskalduna.eus webguneak eduki kulturalari buruzko eta txartelen salmentarako plataforma izaten jarraituko du, eta www.euskaldunabilbao.com meetings&events merkatuan zentratuko da, B2B ikuspegi digitalarekin.\nBilbon, 2020ko ekainaren 23an\nEuskalduna Bilbao bilakaera prozesu betean dago murgilduta, bezeroen eskaera berrietara egokitzeko eta joerei aurrea hartzeko helburuarekin, bai Meetings & Events industriari dagokionez, bai kultur ikuskizunei dagokienez.\nEuskalduna Bilbaoren jardueraren bi eremu nagusiak, “Musika Jauregia” eta “Convention Centre”, eta horiei dagozkien komertzializazio digitaleko estrategiak bereiztea erraztu gura da, nazioarteko merkatuko B2B sarbidea hobetzeko, batez ere.\nHala ere, kongresuen eta konbentzioen mundura bideratutako web plataforma berria (www.euskaldunabilbao.com) negozio-ildo horretarako lehendik zeuden edukietatik abiatzen da. Dena den, jadanik hasi da ingurua erabat berrantolatzeko proiektua, on-line zerbitzuak areagotzeko eta komertzializazio prozesuak errazteko helburuarekin. Web plataforma berri hori irailerako egongo da martxan.


Liberiako Emakumeen Bakearen Aldeko Ekintza Masiboa\nLiberiako emakumeak nabarmendu egin ziren 1989an hasi zen gatazka armatuari 2003an amaiera emateko presioa eragiteko gaitasunagatik. Gatazka hasi zenetik 1997ra, elkarren aurka aritu ziren gobernuko indarrak eta oposizioko Liberiako Frente Patriotiko Nazionala (NPFL) talde armatua, Charles Taylor buru zuela. 1997ko hauteskundeetan Charles Taylor hautatu zuten presidente, baina horrek ez zuen indarkeriaren amaiera ekarri; aitzitik, gerrari ekin zitzaion ostera, oraingoan gobernu berriaren eta Errekontziliazioaren eta Demokraziaren aldeko Batasuna (LURD) eta Liberiako Demokraziaren aldeko Mugimendua (MODEL) talde armatuen artean.\n2003an, horrenbeste urtean indarkeria bizitzeaz nekatuta, emakumeak gerraren kontra elkartzen hasi ziren, 1994-1996an egin zuten bezala, Liberiako Emakumeen Ekimena (Liberian Women’s Initiative) izeneko erakundearen bidez. Borroka horren ezaugarrietako bat izan zen emakumeek euren arteko desberdintasun guztiak –baita erlijioa ere– alde batera utzi eta egituratzea lortu zutela, eragile armatu guztiei armak uzteko eta akordioa lortzeko eskatzeko helburu komunarekin. Emakumeek egunero-egunero bizitzen zituzten gerraren kostu garestiaren ondorioak eta bazekiten “balek ez dituztela pertsonak aukeratzen”, “balek ez dute kristau bat ala musulman bat aukeratzen”. Bakea Eraikitzeko Emakumeen Sarea (Women in Peacebuilding Network, WIPNET)-Liberia izeneko sarean elkartuta, Liberiako Emakumeen Bakearen Aldeko Ekintza Masiboa (Women of Liberia Mass Action for Peace) izenekoari ekin zioten (http://www.ceipaz.org/base_datos.php?item=236&buscador=&autorSearch).\nEkintza horrek denbora luzean iraun zuen, eta milaka emakume elkartu ziren, zuriz jantzita, bakearen aldeko erreibindikazioaren ikur. Liberiako emakumeak ekintza iraunkorrak antolatu zituzten, indarkeriarekin nazka-nazka eginda zeudela adierazteko. Gatazkan zeuden alderdiek negoziazio-prozesu bati ekin ziezaioten eskakizuna etengabea izan zen, eta gero eta gizartearen aldekotasun handiagoa zeukan. Ikusaraztea eta entzunaraztea, etengabe, bizitza politiko eta eguneroko bizimoduko espazio publiko eta estrategikoetan (arrain-azokan asteroko protestak, publizitate-hesietan eta irratietan mezuak, manifestazioak, eseraldiak, baraualdiak, etab.), hori izan zen gobernuak eta gerraren jaunak deiturikoek indarkeria geldiaraz zezaten bultzatzeko emakumeek erabili zuten estrategia nagusia. Denbora igarota, espazio publikoetan agertzen zen emakumeen olde zuria ez zen ustekabean geratzen eragile armatuen, herritarren eta nazioarteko erkidegoarentzat (https://www.youtube.com/watch?v=N8Zc71J6On4).\nAzkenean, 2003ko ekainean, Accran (Ghana) izan ziren negoziazioetan, mugimendu horretako emakume talde bat bertaraino joan zen prozesuan presioa eragiten jarraitu eta negoziazioek porrot egin zezaten saihesteko. Bilerak egiten ari ziren eraikinaren aurre-aurrean jarri ziren, eta tentsiorik handieneko uneetan tinko eutsi zioten bakearen aldeko jarrerari, bai eta indarrez bertatik kanporatzeko ahaleginen aurrean ere. 2003ko abuztuan Bake Akordioak sinatzeko eta, aurrerago, 2005ean hauteskundeak egiteko arrazoiak askotarikoak izan ziren arren, hori horrela izan zedin emakumeek eduki zuten eragina eztabaidaezina da.


Animalien erabilera bereziak - - Tolosaldeko ataria\nJon Ander Galarraga\nAnimalien erabilera bereziak\nJon Ander Galarraga 2019-03-24 18:00\nAnimaliak betidanik izan dira gizakiaren bidelagun, parasito eta bizilagun. Gizakia bera ere animalia bat gehiago dela ahaztu gabe. Gizakiak beste animaliak etxekotu, erabili, elkargurutzatu eta bere beharretara moldatu ditu.\nGure gurdiei tira egiten dien asto gizarajotik hasi, eta gure etxeko saguak harrapatzen dituen eta, bide batez, ederki bizi den katu zaharreraino. Baina, animalia batzuei, nahiko erabilera berezia eman diegu, batez ere, alboko giza taldeak akabatzeko asmoa genuenean. Zutabe hau animalien erabilera berezi horien memoria historiko xume bat izan dadila, eta omenaldi txiki bat.\nAnibal zeritzon gudagizon Kartaginarrak, Erromako inperio boteretsua kolokan ipini zuen, k. a. 200. urtean, elefanteak gudarako erabiliz. Afrikatik Iberiar penintsulara sartu zen bere gudarosteekin; hegoaldetik iparraldera jo zuen, bidean aurkitzen zituen herri batzuk akabatuz, beste zenbaiten lagun eginez, eta beste batzuei berebiziko aberastasunak eskainiz. Gure lur zaharretatik Frantziara igaro zen, gure arbaso batzuk bere gudarosteetan sartuz eta, Alpeak gurutzatuz, Erromako inperioaren bihotzean sartu zen, «Hemen natxok!» esanez. Zer izan ote zen gizaseme eta animalia haientzat, negu erdian elefanteei tiraka Alpeak igarotzea? 100 elefantetik soilik 30 iritsi omen ziren Erroma atarira; hildako gizasemeei buruz ez dugu daturik. Anibalek bere elefanteak erabiltzen zituen, parean zituen arerioak zapaltzeko; ez zen ikuspegi ederra izango lehen lerroan zegoen erromatarrarentzat, lauzpabost elefante bere gainera korrika zetozela ikustea. Elefanteak, ordea, izuak omen ziren, soinuekin batez ere. Eta, zer da arriskutsuagoa, hamar elefante kontrako norantzan korrika hastea baino? Askotan buelta ematen omen zuten, norbere gudarostearen kontra joz. Elefanteak, ordea, ez ziren piloto automatikoarekin joaten gudara, gizon bat ematen omen zuten gainean, txikitan elefantea hezteaz arduratzen zena. Ez ziren makalak gizon haiek, ia- ia, herriko festetan pottoken gainean jartzeko ausardia duenaren parekoak!\nHistorian apur bat aurrera eginez, Bigarren Mundu Gerrara joan behar dugu, lehen aldiz usoak erabili omen baitzituzten gerrarako. Ez ziren arerioaren begiak zulatzera joaten, bonbak eramaten omen zituzten. Egia esan, nahiko kontzeptu sinplea da: usoak aspalditik erabili izan dira mezulari moduan, beraz, mezu bat eraman ordez, bonba txiki bat jartzen zitzaion uso koitaduari. Usoek kilometro asko egiten dituzte hegan, altuera handian eta erabateko isiltasunean. Irudikatu leherkari bana duten ehunka uso, gauaren isiltasunean, zure gudarostearen kanping dendan kokatzen badira. Uso leherkarien erabilera gutxitu egin zen, uso hauek, noizbehinka, eguraldi eskasa ikusten bazuten, bide erdian etxera bueltatzeko joera omen zutelako.\nBigarren Mundu Gerran tankeak suntsitzeko arma bikain bat asmatu zuten errusiarrek: zakur leherkariak. Ehiza zakurrak tankeen azpian leherkari bat uzteko entrenatzen zituzten, ostean zakurra berriro jabearengana bueltan itzultzeko, leherkaria lehertu aurretik. Erraza da belardi zabal batean, baina, guda baten erdian, zakur haiek izutu, eta jabearengana bueltatzen omen ziren, etxeko goxotasunera… leherkaria gainean zutela.\nGudak utzita, eta zakurrekin jarraituz, gurean oso arrunta den erabilera bat nik alferrikako-zakurrak deitzen diotena da; animalien erabilera berezi, krudel baina normalizatuaren adibide garbia. Badira gure lur maite hauetan, atarian haritz bat duten baserriak, haritzaren alboan iturritxo eta aska bat dutenak eta, alboan, dekorazio elementu bat gehiago bezala, katean loturiko zakur bat. Zakur horrek ez du egunean hiru aldiz paseatzen; ez da baserri inguruko eremuetan jolasean aritzen; ez du jabearen mimorik jasotzen. Soilik katean egotera kondenatuta dago. Sarritan kateak bere lepoko ileak ezabatzen dizkio, urradurak egin eta infekzioak sortu. Zaunka bakarrik egiten du, zaunka bortitz bat, munduarekin eta tokatu zaion bizitza krudelarekin haserretuta.100.000 zaunkaren ostean, egun batean gaixotu, eta jabeak, bere bizitzan behin, askatu egingo du, eta biak paseoan joango dira. Hori izango da zakur koitaduaren azken ibilaldi bakarra. Horren ostean katean geratu den hutsunea, beste txakurtxo batzuek beteko dute.\nBenetan animalien erabilera berezia dugu hau, normaltzat jotzen dugun arren.


Heugueville-sur-Sienne - Wikipedia, entziklopedia askea.\nRichard MACE (2014-2020)\n49° 02′ 08″ N, 1° 31′ 27″ W / 49.0356°N,1.5242°W / 49.0356; -1.5242Koordenatuak: 49° 02′ 08″ N, 1° 31′ 27″ W / 49.0356°N,1.5242°W / 49.0356; -1.5242\nTourville-sur-Sienne, Bricqueville-la-Blouette eta Orval-sur-Sienne\nHeugueville-sur-Sienne Frantziako udalerria da, Manche departamenduan dagoena, Normandia eskualdean. 2013an 559 biztanle zituen.\n2007an Heugueville-sur-Sienne udalerrian erroldatutako biztanleak 559 ziren. Familiak 229 ziren, horien artean 58 pertsona bakarrekoak ziren (25 bakarrik bizi ziren gizonak eta 33 bakarrik bizi ziren emakumeak), 79 seme-alabarik gabeko familiak ziren, 71 seme-alabak dituzten bikoteak ziren eta 21 seme-alabak dituzten guraso-bakarreko familiak ziren.\n2007an 276 etxebizitza zeuden, 233 familiaren etxebizitza nagusia ziren, 39 bigarren erresidentzia ziren eta 4 hutsik zeuden. Etxebizitza guzti hauek 273etxeak ziren. 233 etxebizitza nagusietatik 191 bere jabearen bizilekua ziren, 36 alokairuan okupaturik zeuden eta 5 doan lagata zeuden; 1ek gela bat zuen, 7 etxek bi zituzten, 25 etxek hiru zituzten, 49 etxek lau zituzten eta 151 etxek bost zituzten. 203 etxek euren parking plaza propioa zuten azpian. 100 etxetan ibilgailu bat zegoen eta 119 etxetan bat baino gehiago zituzten.\nHeugueville-sur-Sienne udalerriko biztanleria-piramidea 2009an .\n2007an lan egiteko adina zuten pertsonak 344 ziren, horien artean 241 aktiboak ziren eta 103 inaktiboak ziren. 241 pertsona aktiboetatik 226 lanean zeuden (120 gizon eta 106 emakume) eta 14 langabezian zeuden (5 gizon eta 9 emakume). 103 pertsona inaktiboetatik 39 erretiraturik zeuden, 28 ikasten zeuden eta 36 "bestelako inaktibo" gisa sailkaturik zeuden.\n2009an Heugueville-sur-Sienne udalerrian 230 unitate fiskal zeuden, 539 pertsonek osaturik. Pertsona bakoitzeko diru-sarrera fiskalaren mediana urteko 16.314 euro zen.\n2007an zeuden 18 komertzioetatik, 2 janari enpresak ziren, 1 bestelako produktu industrialen fabrikazioko enpresa zen, 6 eraikuntza enpresak ziren, 3 ibilgailuen saltze eta konpontze enpresak ziren, 2 ostalaritza eta jatetxe enpresak ziren, 1 zerbitzu enpresa zen eta 3 administrazio publikoko enpresak ziren.\n2009an zeuden norbanakoentzako 7 zerbitzu publikoetatik, 1 igeltseroa zen, 2 zurginak, 1 iturgina, 1 eraikuntza enpresa eta 2 jatetxeak.\n2000. urtean Heugueville-sur-Sienne udalerrian 27 nekazaritza-ustiategi zeuden, 624 hektarea erabiltzen.\nBNF: 15262219w (data)\nOrriaren azken aldaketa: 2 urtarrila 2020, 15:34.


2003-01-07 24 ordu | Igor Estankona\nModu sano sinplean idatzita dago “Zorion perfektua” eta hala ere sinpletasun hori da gaiaren sakontasunaz eta garrantziaz jabetzeko biderik onena. Pertsonon kontzientziaz egiten du hausnar Anduk, kontzientzia oraindik garbian hilketa baten lekuko izateak sortzen duen lehen arrakal mingarri hori aztertuz. Aztertuz diot, eta ez “asmatuz” edo “idatziz”, hamasei urteko neska baten mundua fidelki neurtuta baitago nobelan. Gaitza da berba oker bat aurkitzea, edo sinesgarria izango ez den elkarrizketa bat, edo errealitatearekin lotura zuzena izango ez duen zerbait. Hain zuzen fideltasun horrek eta orden horrek bihurtzen du liburua hain indartsu eta egia-itxurako. Liburuaren hegaleko azalpen laburrean ematen da pistaren bat edo beste: “kontatu nahi den historiari dagokion soinekoa josi”.\nNeskak ikusten duen hilketak kontaketa guztia zipriztintzen duela esatea baino zehatzagoa litzateke zera esatea, hilketa horrek neska gaztearengan duen oihartzunak duela garrantzia. Hilketaren ebaluazio morala inguruan uzten duen arrastoaz ahaztu barik egin behar dela diosku liburuak. Hasieran datu gutxi daukagu hilketaren inguruan, hildakoaren paparreko lauburu aseptiko bat ez bada. Gerogarrenean trapitxero bat izan dela esaten da. Baina jadanik hilketa nori egotzi baino garrantzitsuagoa bihurtzen da martxan jarri den beste istorio horri jarraitzea, bizitzaren gordintasunaren mila ñabarduretaz konturatzen hasten den kontzientzia gazteari buruzkoa.\nOreka apurtu egiten da eta ez da berreskuratzen. Hogeita lau ordu luze igarotzen dira guztiz zabalik geratzen den amaierara iristen garen arte. Gertaeraren haize erauntsiak darama protagonista galderak pausatu eta erantzunak bilatzera eta ibilbide hori, bere dramatikotasunean, bizitza bezain normala iruditu zaigu. Azken orrialdeetan normaltasuna hautsi eta giroa aldatu egiten da eta apur bat magikoagoa edo “litearioagoa” den amaiera batera —katarsi antzeko batera?— iristeko. Ondo trebatutako luma behar da fikzioa modu horretan menperatzeko. Oraindik ohartu ez dena Anduren trebeziaz ohartzeko liburua da “Zorion perfektua”. Gozatu, behar bada, bere beste lan batzuekin gozatu dugu gehiago. Hau teknikari egindako gorazarrea da. Beste norabide batean egindako lehen ahalegina, nork daki.


Euskararen hilabetea izango da martxoa Hendaian - Txingudi Online\nEuskararen hilabetea izango da martxoa Hendaian\nHendaia Euskaraz-Euskararen Hilabetearen seigarren edizioari hasiera emango dio Herriko Etxeak martxoaren 3an, 18:00etan. Kotte Ecenarro auzapezak, Michelle Mounios-Adurriaga Euskara arduradunak eta udal Euskara Batzordeko hautetsiek hilabete osoko egitaruaren berri emango dute. Hurrengo egunean, martxoaren 4ean, Abbadia gazteluaren bisita euskaraz eskainiko dute, 10:00etan, 6,60€ren truke. Arratsaldean, euskarazko mintzapraktika egiteko aukera egongo da Bakartxoko ostatuan, 18:30etan.\nMartxoaren 6an, “Gazteak, aisialdiak eta euskara Ipar Euskal Herrian” liburua aurkeztuko dute Erramun Baxok ohorezko Euskaltzainak eta Jean-Baptiste Coyos Euskaltzailak. Doako hitzaldia izango da, 18:30etan Hendaiako Mediatekan. Martxoaren 7an, Gazte Egunak hartuko du Gaztelu Zahar pilotalekua, Hendaiako AEK, Hendaitz eta Lanetik Egina elkarteek antolatuta. Poteoa, herri bazkaria, bakarrizketak eta kontzertuak izango dira. Martxoaren 8rako, familientzako mendi irteera antolatu dute Akelarre, AEK, Antxeta Irratia, Baleak, Gure Ikastola eta Euskal Herrian Euskaraz elkarteek. 9:30etan Biriatuko kiroldegiaren sarreran geldituko dira, Xoldokogaina mendira igotzeko.\nEuskarazko irakurketak egingo dituzte eskoletan\nHendaiako eskola publiko elebidun guztietan euskarazko irakurketak eskainiko dituzte. Irakurleek edo entzuleek aukeratuko dute ipuina, eta inguruko eztabaida laburra egingo dute ondoren. Irakurketak doakoak eta irekiak izango dira. Dena den, haur bakoitza heldu batek lagundu beharko du. Martxoan lehen proba egin ondoren, irakurketa horiek ikasturtean zehar eskaintzeko asmoa dute elkarte antolatzaileek ( Akelarre, AEK, Antxeta Irratia, Baleak, Gure Ikastola eta Euskal Herrian Euskaraz).\nIrakurketak 16:45etan izango dira ama-eskoletan, eta 17:45ean lehen mailakoetan. Egutegi osoa:\nMartxoaren 5ean (osteguna):Hiri-barneko 1. mailako eskolan\nMartxoaren 9an (astelehena):Hiri-barneko ama-eskolan\nMartxoaren 10ean (asteartea):Lizardiko ama-eskolan\nMartxoaren 16an (astelehena):Geltokiko ama-eskolan\nMartxoaren 17an (asteartea):Geltokiko 1. mailako eskolan\nMartxoaren 19an (osteguna):Intzurako 1. mailako eskolan\nMartxoaren 24an (asteartea):Intzurako ama-eskolan\nMartxoaren 26an (osteguna): Lizardiko 1. mailako eskolan\nKontzertu pedagogikoak antolatu ditu Hondarribiko Udalak\nEuskararen hilabetea aurkeztu du Irungo Udalak\nResumen Real Unión 4 Noja 0


Arabako Lurralde Historikoan gizarte zerbitzuen alorrean jarduten duten erakundeak, zerbitzuak eta zentroak ezagutaraztea ahalbidetzen duen tresna publikoa da.\nInformazio iturri bat da, gizarte zerbitzuen alorreko baliabideak hobeto antolatu ahal izateko, eta Arabako Lurralde Historikoan dauden gizarte zerbitzu guztien berri emateko aukera ematen du.\nZer erregistratu behar da?\nArabako Lurralde Historikoan gizarte zerbitzuen alorrean jarduten duten erakunde, zentro eta zerbitzu publikoak edo pribatuak.\nGizarte zerbitzuen alorreko erakunde pribatuak, baldin eta, zerbitzu edo zentroen titularrak izan ez arren, informazio orokorra ematea eta/edo kideek elkar laguntzea helburu duten jarduerak besterik egiten ez badituzte.\nGainerakoak Gizarte Zerbitzuen Foru Erregistroak erregistratuko ditu ofizioz.\nGizarte zerbitzuak eta zentroak sortzeko, aldatzeko, horien titulartasuna aldatzeko, lekuz aldatzeko, ixteko eta bertan behera uzteko baimenak eta/edo jakinarazpenak.\nHomologazioak, itunak eta hitzarmenak ez ezik, edozein erakunde publiko edo pribatutatik jasotzen dituzten dirulaguntzak eta laguntzak ere, bai eta zehapen irmoak eta ezarritako kautelazko neurriak ere.\nErregistro idazpenaren ondorioak\nErregistratuz gero, emandako datuak publikoak izango dira, baina erregistratzeak ez du erakunde, zentro eta zerbitzu bat eratutzat edo baimendutzat emateko balio.\nErregistroan inskribatzea ezinbesteko baldintza da Arabako Foru Aldundiaren gizarte zerbitzuak emateko, harekin hitzarmenak eta itunak izenpetzeko, haren dirulaguntzak edo laguntzak eskuratzeko eta homologazioak lortzeko, bai eta gainerako euskal administrazio publikoen dirulaguntzen eta laguntzen araubidean sartzeko ere.\nErakundeen, zerbitzuen eta zentroen erregistro datuak aldatzea\nErregistroa etengabe eguneratzen dela bermatzeko, gizarte zerbitzuen erregistroetan erregistratutako erakundeek urtero eguneratu beharko dituzte beren datuak eta beren titulartasuneko zerbitzu eta zentroei buruzkoak, eta bereziki aipatu beharko dituzte, hala badagokio, Prestazioen eta Zerbitzuen Katalogoko zerbitzuak emateko euskal administrazio publikoekin izenpetutako itunak, kontratuak eta hitzarmenak.\nForu erregistroan inskribatzeko eskaera


Bide batez - Elhuyar Aldizkaria\nHasiera » Atarikoa » Bide batez\n2015/12/01 320. zenbakia\nGizakion batez besteko biziraupena 20 urtez luzatu da, duela ehun urteren aldean. Zientzialariek, dena dela, ez dute uste datozen ehun urteotan askoz ere gehiago luzatuko denik. Gainera, finean lortu duguna heriotza atzeratzea izan da, baina, lorpen hori ez denez etorri kasu guztietan bizitza- kalitatearen hobekuntzaren eskutik, populazioaren zahartzeak ondorio zuzenak utzi ditu gizartean: milaka adineko ditugu erabateko menpekotasun fisiko, mental, intelektual edo sentsoriala dutenak, 24 orduko zaintza behar dutenak.\nIzan ere, helburua ez luke izan behar bizitza luzatzea, bizi garen urteak azkeneraino ongi bizitzea baizik. Urte osasuntsuak luzatu. Alor horretan zientzia izaten ari den erronka berriak ekarri nahi izan ditugu ale honetara: zahartze-prozesua bera atzeratzea, orain arte zahartzearen ondoriozko gaixotasunak tratatzen aritu baikara —izan dementzia, izan minbizia, izan bihotzeko gaitzak…—, BioDonostia ikerketa-zentroko Ander Matheuk aitortu digun bezala.\nAzkenaldian, aurrerapen zientifiko handiak egin dira, eta badirudi zahartze-prozesua atzeratzeak, bide batez, bizitzaren mugak gainditzeko zorian jar gaitzakeela. Zientzialariek, ordea, gero eta argiago dute biziraupen maximoak baduela gainditu ezineko muga bat.\nZahartze-prozesua bera aldatu nahi izateak zahartzea bera gaixotasuntzat hartzeko arriskua ere badu, eta garrantzitsua da garbi izatea ez dela patologia bat, bizitzaren berezko prozesu fisiologikoa baizik. Izatez, hausnartu beharko genuke zahartzaroa atzeratzeko nahiaren oinarrian ez ote dagoen heriotza onartzeko zailtasuna.\nBide batez, atarikoa aprobetxatuko dut nire burua aurkezteko: Aitziber Agirre Ruiz de Arkaute naiz. Gasteiztarra. Formazioz, Biokimikan doktorea, eta, ofizioz, zientzia-kazetaria. Hemendik aurrera, Elhuyar Zientzia eta Teknologia aldizkariaren zuzendari berria. Eider Carton Virto hamabi urtez zuzendaria izan denaren lekukoa hartuko dut aurrerantzean. Erronka handia da irakurleok behar eta espero duzuen horri erantzutea, batez ere azkenaldian kazetaritzak eta, oro har, Elhuyar aldizkariak bizi dituen aldaketa-garaiak kontuan hartuta. Eskerrak aldizkariak esperientzia handiko lantaldea duen atzean. Zuei esker, kideok, gogotsu heldu diot lan berriari.\nAjerik gabe zahartzea helburu


Ken Follettek ordainez Gasteizi: esaldi bat eta esteka bi Sustatu.eus - Teknofiloen albistegia\nKen Follettek ordainez Gasteizi: esaldi bat eta esteka bi\n2008-01-14 : 09:01\nGasteizko hiriak ohore handiak eta harrera ezin hobeak egin dizkio lehenago ere Ken Follett idazleari. Eta oraingoan, gainera, eskultura ere jarri diote, bere liburu berriaren gaztelaniazko edizioari sekulako promozioa eginez. Eta ordainetan? Esaldi bat eta esteka bi Ken Folletten webgune ofizialeko albiste batean!\nAnjel Lertxundik hausnarketa egin du bere blogean Folletten izena gera daitekeela lotuta Gasteizekin, souvenir turistiko baten gisa, hala nola Kafkarena Pragarekin edo Pessoarena Lisboarekin.\nEta zer egin du, bada, Ken Follettek Gasteizen alde? Bi liburuetan, katedrale baten eraikuntzaz jardun. Ez da Gasteizkoa, eta Euskal Herririk ez da ageri nobelotan, ordea. Ingalaterrako katedrale bat da Folletten liburuetakoa, hiri fiktizio batean kokatua.\nHorrez gain Ken-Follett.com webgunean Gasteizen ohoreak egin dizkiotela aipatzen du autoreak, baina bere liburuetako katedraleek Gasteizkoarekin zerikusirik dutenik ez da inon ageri. Albistegian, eskultura jarri diotela dioen ohar laburrean, esalditxo batekin kitatzen du Follettek dio Gasteizko hiriarekin duen zorra:\nFor more information, see www.catedralvitoria.com and Wikipedia on Vitoria-Gasteiz\nAlbistegira bazoazte, ikusiko duzue Oprah Winfreyk liburua aipatu izanak gehiago idazteko ematen diola autoreari.\nBatek esango luke honezkero Renoko hiriak gehiago zor diola Bernardo Atxagari.\n2008-01-14 : 10:14\nBai eta ez. Ken Folletek gehiago egin zezakeen; konforme. Gasteizko udalak gehiago eska zezakeen, beharbada; konforme. Baina kontua ez da Folletek zer egin duen. Kontua da, Gasteizek Folletekin gastatu dituen xoxak errentagarri izango ote diren. Eta hor ez daukat zalantzarik: Bai. Zenbat diru behar da Espainiako komunikabide guzti-guztietan "Vitoria-Gasteiz" izena azaltzeko? "Vitoria-Gasteiz" turismogune bezala saltzeko? El Pais, El Mundo, ABC, Antena3, Tele5, TVE... Espainiako hedabide guztiek aipatu dute Vitoria-Gasteiz egunotan. Zenbat balio du publizitate horrek? Espainian ez ezik, beste herrialde batzuetan ere aipatu dute Gasteiz, adibidez:\nEz dakit zenbat gastatuko ote zuen Gasteizko udalak ekitaldi hauetan, baina zaila izango zaio publizitate kanpaina hoberik. Datozen asteotan, behintzat, nekez izango duzu aukerarik katedrala bisitatzeko; ordu guztiak hartuta daude.\n2008-01-14 : 11:10\nIgandean katedralean egon nintzen eta ez nuen zita aurretik oso aspalditik (larunbat arratsaldean joan ginen eta hurrengo goizerako hartu genuen). Ez ginen joan Folleten modagatik, aurretik egonak ginen biak bertan baina aspaldi genuen berriro joateko gogoa bisita beti ezberdina delako. Egia esan oraingoan pixka bat dezepzionantea izan zen, portikoa ikusi ez genuelako.\nNiri Follet bost! Hori bai bere estatuarekin argazkia atera genuen, baina adarrak jartzen :P\n2008-01-14 : 11:43\nAsierrekin bat nator. Donostian horrelakorik ere ikusi ditugu, artixta-argazkilari(Spencer Tunnick), udako makrokontzertuekin.\nZaila da inbertsioaren ekoizpenak ikustea, eta politikarien hitzak ez dira guztiz argiak (ezta guztiz zintzoak).\nHalere, ohitura da horrelako gauzak egitea. Batzuentzat horrelako ekitaldiak dirua komuneko zulotik botatzea bezala da. Besteentzat, "href="http://www.euskaraz.net/News/1197967875">hiria mapan jartzeko aukera".\n2008-01-14 : 12:49\nzenbat esteka jarri ditu Bruce Springsteen-ek bere webgunean Bilbo edo Donostostiako kontzeruei buruz?\nOrdainketa gisa eskatzeko zerbait izango zen itzulerako promoa egitea?\nEgileen eskubideak direla medio, SGAEren lanari esker eta Donostiak kriston inbertsioa egin ondoren, Springsteenen kontu korronteak izango al du tartetxorik gure hiriarentzat? Pentsa bere abestiank inoiz baino gehiago entzungo direla irratietan, telebistetan,...\nNoiz arte egongo dira gure hiriko tabernariak edo hotelariak dirua irabazten horrelako egunetan, inolako inbertsiorik egin gabe?\n2008-01-14 : 17:37\nGogoan dut Dan Brown (Da Vinci Kodea) idazleak Digital Fortress (La Fortaleza Digital) kaleratu zuenean kritika asko jaso zituela Sevillaz oso gaizki idatzi zuelako (ikusi wikipedia gazteleraz: http://es.wikipedia.org/wiki/La_fortaleza_digital).\nSevillako turismo arduradunei ez zitzaien inporta izan. "Garrantzitsuena gutaz dabiltzala" moduko zerbait esan zutela uste dut.\n2008-01-14 : 18:30\nAaierrekin guztiz bat nator, Vitoria-Gasteizek bere burua marka turistiko erakargarri bihurtzeko jarraitu duen estrategia primerakoa izan da. Ez dakit zeinen okurrentzia izan zen lanak zirela eta Santa Maria zabaltzea, baina horri eskerrak batek baino gehiagok kokatu ahal izan du Gasteiz bere mapa partikularrean, Estatuan ez ezik, baita Euskal Herrian bertan ere (Bilbotar eta Donostiarrak zenbatetan jeitsi ote ziren Siberiara lehenago?).\nKen Folletek bezainbesteko esangura sortzen duten pertsonaiak gutxi dira munduan, eta are gutxiago idaztea bezalako jarduera goresgarriarengatik ezagunak direnak (ez da Julio Iglesias) Follet-ek liburuak saltzeko erabili duela Gasteiz? Ezin uka hori. Baina Gasteizko udala ez da idazleaz gutxiago profitatu hiriaren ospea handitzeko.\nEz zait arraroa egiten ostera arrotzaren aurkako jarrera hori... Beti gabiltza berdin. Zer egin du te euskal artistek gure herria saltzeko?\n2008-01-14 : 18:38\nPertsona bati hil baino lehenago estatua bat altxatzea... Ez dakit nik, ez dit inoiz aldarte onik eragin horrek. Kasu gehiago ezagutzen ditut, eta ia beti egoten da interesen bat, pertsonajeari maitasuna adieraztea baino harago doana (turismoa, politika, egindako mesedeak ordaintzea...)\n2008-01-14 : 19:45\nNiri bost bakoitzak zer egiten duen berea promozionatzeko, denak ere antzeko parezido negargarri dabiltzala deritzot. Baina eskarmentua izanda (guggenheimetik hasita), espero dut Ken Follett-en inguruko zirkurako dirua ez zela Kultura sailetik irtengo, industriatik baizik. Azken finean, argi geratu da, ez direla kultur ekitaldiak prestatzen, turismora begira egindako promozioak baizik, eta hori industria da.\nEta batzuek geografiaz flojoxe ei dabiltzanez: Bilbotik edo Donostiatik "jaitsiz" gero, urpera joan behar dute. Gasteiza igo egin behar da. Ea mapak berritzen ditugun, Sesame Street-en legez atzera, aurrera eta gora-behera berriz ikasten hasi baino lehen.\n2008-01-14 : 21:13\nBeste batzuek ordea ifarra galdua duzue. Ifarretik hegora, nik dakidala, jaitsi egiten dela esan ohi da. Edo esango didazu ez duzula inoiz "bajarse al moro" esamoldea entzun ("bajarse de la parra" dirudienez ez).\n2008-01-14 : 22:13\nEskerrik asko, Ken Follet, zuri esker NEFF desagertu da Gasteiztik.\nGasteizko alkate berriari bost axola zaizkio gasteiztarren premiak. Beno, ez, gaizki diot: Gasteizko alkate berriaren ikuspuntu neoliberal komertzialetik, gasteiztarren premiak betetzeko Gasteiz munduan "kokatu" behar da. Bartzelonako Olinpiaden sindromeak jota, Bilbokoek bilbokeria bat egin zuten Guggenheim-ekin eta ondo atera zitzaien. Ordutik hona, Espainiako alkate denek bide beretik jo nahi izan dute. Bai, Gasteizen ere egin ziguten museotxo bat, munduan ezagutu gintzaten. Artium deitzen dela uste dut. Zuetako inor egon al da Artiumen?\nGu pozik bizi ginen hirien arteko gerra hauek hasi ziren arte. Gasteizen ikurra beste ba izan da beti: jendeari zerbitzua ematea.\nZertan hobetu da hiri "konpetitibo" horietan bizi diren herritarren bizimodua? Bilboko jendea hobeto bizi al da Guggenheim bat daukatelako?\nHirien egungo jokabidearen analisi sakonago bat irakurri nahi baduzue (gaztelaniaz):\n"...en las últimas décadas las ciudades cada vez se gestionan más como si fuesen negocios y, más que responder a las necesidades de los ciudadanos, el objetivo ahora es ser competitivas en las redes de flujos internacionales..."\n"...Si antes el gobierno de la ciudad se entendía como la gestión de los bienes y servicios públicos y la respuesta a las necesidades\nde los ciudadanos, ahora, cada vez más, los gobiernos locales se comportan como promotores urbanos. El discurso que se ha vuelto hegemónico y que los políticos locales han socializado es el de la competitividad urbana."\n"... el repertorio en realidad es limitado y repetitivo... ...utilizan arquitectos similares, invierten en infraestructuras culturales y quieren atraer a la misma clase creativa de profesionales. Más que crear diferencias acaban creado paisajes similares..."\n2008-01-15 : 10:01\nVitoria-Gasteizi Ken Folletekin loteria tokatu zaio. Estatua bat? Hamar ere bai!\nBaxe Nafarrora igo?\n2008-01-15 : 11:37\nAber Asier. Xabik arrazoi dik. Adibidez, Tolosako San Frantzisko pasealekuan hagoela, kalean gora egiten duk hegoalderantz egin arren, Oria ibaiaren ibilguaren kontra hoa-eta. Baxe Nafarroa, konparazio batera, Nafarroa Garaia baino beherago zagok (horretan duk izenaren ezberdintasuna) nahiz eta Donibane Garazi Iruñea baino Iparralderago egon.\n"Bajarse al Moro?" Tira, madrildarrak (hor sortu omen huen esamoldea)goi-lautada batean bizi dituk eta gainera euren kolonia ohiak oso-oso-oso hegoaldean zeudek beraien egozentrismorako (Oraindik eurena den eta urrunago dagoen Tenerifera, ordea, ez omen dituk jaisten).\nAmaitzeko, Asier, ez diat oso ondo ulertu parrarena. Zer esan nahi huen irri gutxi egiten dugula, barregarri geratu dela Xabi, parra utzi eta hirekin broma gutxi ala, akaso,"A las ocho en el bule mola mazo colegui".\n2008-01-15 : 12:49\nMesedez, Asier, Gasteizen lan egiten duten bilbotarrek egunaren amaieran Bilbora "jaitsi" egiten direla esaten dute, eta biharamun goizean Gasteizera "igo". (Altubeko maldak lekuko.)\n2008-01-15 : 13:45\nEsan nahi dut post honen gaiari eutsi behar zaiola besteon idazkeraren zaindari konpultsiboa izan beharrean. Ondo dago euskal adierei buruzko zenbait argibide ematea, baina mesedez, ez gaitzazue aspertu zuen zuzenketekin.\nKen Follett genuen hizpide eta geografiari buruzko eskola jaso nuen debalde. Ez daukat inoren laguntzaren beharrik kostaldea eta mendia non dauden jakin ahal izateko.\nEta beno, "Bulekoari" dagokionez hobe no comment, erdal esamoldeak erabiltzen ez dituen euskaldun jator horietakoa bazara, bejondeizula benetan!\nBaxe Nafarrora igo? (II)\n2008-01-15 : 14:54\nAupa Asier (heuk ikusi nora egin behar duan gora, kosta ala barnekalderantz).\nGeografia mintegian (berez orientazioa duk baina tira) heuk eman duk izena, beraz, debaldeko eskola heuk irabazi duk.\nNeu ez nauk sartu hire idazkerarekin, Xabiri emandako erantzunean adierazitako izakera/pentsakerarekin baizik.\nEta amaitzeko, "Buleren" aipamenean ez zagok garbizalekeriaren aldeko inongo aldarririk. Gainera "no comment" idatzi duk eta segidan "comment" bat egin duk.\nBeraz, hire esamolde "guay" horietako batez behin betikoz amaitzeko: atzo argitaratutako ironiaren gaineko posta irakurri eta "ala, a jugar a pala".\nP.D. Literatur munduan Gasteiz mapan jarri duena, portzierto, Xabier Montoia izan da ("Gasteizko hondartzak" antologikoa da). Tira, eskultura ez diote jarri baina Euskadi Sarietako xoxak bildu ditu behaintzat\n2008-01-15 : 18:35\nGara egunkariko Haritz Rodriguez kazetariak bere blogean dioenez, Katedraleko Fundazioak bideratu ditu Ken Folletten elkarrizketak Gasteizen egon den bitartean, eta egunkariei dagokienez, estatalak bakarrik onartzen zituzten. Bi euskal egunkari kanpoan geratu zirela azpimarratzen du, zein aipatu gabe.\n2008-01-20 : 14:17\nGora eta beherak alde batera utzita beste kontu bati jarriko nioke arreta. " Ez zait arraroa egiten ostera arrotzaren aurkako jarrera hori... Beti gabiltza berdin. Zer egin du te euskal artistek gure herria saltzeko?" Arrotzen aurkako jarrera? Nire ustez hori da komentariorik merezi ez duen puntu gutxietako bakarra. Bestalde, zer egin duten euskal artistek gure herria saltzeko? Herria saldu? (?) Ba gure kultura sailburuek egiten dutena baino dexente gehiago egin dute euskal artistek artearen alde. Eskulturaren inguruan gabiltzala\nezagutzen al duzu Paco Durrio (Artiumera inor joaten ez dela dioen horri ere galdetzen diot), Oteiza, Chillida, Cristina Iglesias, orain zendu berri den Jose Alberdi,\nEskultura egin dion Casto Solano bera,\nNik uste kasu honetan kritika merezi duen eta orain arte aipatu ez den puntuetako bat eskultura non kokatuta dagoen da. Hau da, turistentzat egindako eskultura dela kontuan hartuta, zergatik plazari bizkarra ematen?, Katedralaren bisita orduetan bakarrik ikusi daitekeen eskultura?\n2008-01-21 : 10:58\nRikardo Arregik eta Iban Zalduak asuntuari buruz idatzi dute, Diario de Noticias de Alava-n:\nArgindarra eta ur garbia, biak prozesu berean


Fluidoen Mekanika, Ingeniaritza Mekanikoko, Industria Elektronikaren eta Automatikaren Ingeniaritzako eta Ingeniaritza Elektrikoko graduen 2. mailari dagokion ikasgaia, adar industrialeko ikasgaien moduluaren barne dago.\nIkasgaiaren oinarrizko izaera kontutan edukiz, ikasgaiak aipaturiko graduetako hidraulika arloko beste ikasgaien, hala nola, Instalazio eta Makina Hidraulikoak eta Sistema Pneumatikoak eta Oleohidraulikoak, oinarri sendoak finkatu behar ditu.\nIkasleak bi ebaluazio-mota ditu aukeran: ebaluazio jarraia eta ebaluazio finala. Besterik adierazi ezean, ebaluazioa jarraia izango da ohiko deialdian (Maiatza), eta ebaluazio finala berriz ezohiko deialdian (Ekaina). Hala ere ikasleak ohiko deialdian ebaluazio finala egiteko aukera izango du jarraian adierazten diren baldintzak zorrotz betez gero.\nIrakasgaian eskainitako bi ebaluazio modalitateen zehaztasunak ematen dira jarraian. Ebaluazio finalari erreferentzia egiten dion guztiak ohiko (Maiatza) zein ezohiko (Ekaina) deialdietako azterketa finalentzat balio du. Ebaluazio jarraiari dagozkion azterketa partzialak eskolak horretarako erreserbatutako ordutegian egingo dira ahal izanez gero, baina ez derrigorrez. Azterketa partzial hauen behin-behineko data eta ordua lauhilekoaren hasieran emango zaie ikasleei, horiek arrazoi justifikatuengatik aldaketak jasan ditzaketen arren. Bai azterketa partzialetan bai finaletan laborategiko saioei buruzko galderak izan daitezke. Laborategiko saioen eboluzioaren arabera, ebaluazio jarraiko azterketa bakoitzaren aurretik azterketa horretan laborategiko zein saiori buruz galde daitekeen adieraziko zaio ikasleari. Azterketa finaletan kurtsoko edozein laborategi saiori buruz galde daiteke. Laburbilduz, kurtsoko edozein azterketetan galdera teorikoak, ariketak eta laborategiari buruzko galderak izango dira.\nAURKEZTEKE kalifikazioaren inguruan, " Graduko Titulazio Ofizialetako Ikasleen Ebaluaziorako Arautegia"-ren 12.artikuluko 2.atalak honako hau adierazten du deialdiari uko egiteari buruz:\nEtengabeko ebaluazioaren kasuan, azken probaren pisua bada irakasgaiko kalifikazioaren %40 baino handiagoa, nahikoa izango da proba horretara ez aurkeztea azken kalifikazioa "aurkezteke" izan dadin. Aldiz, azken probaren pisua bada irakasgaiko kalifikazoaren % 40 edo hori baino txikiagoa, deialdiari uko egin nahi dioten ikasleek kasuan kasuko irakasgaiaren irakaskuntza aldia bukatu baino, gutxienez, hilabete lehenago egin beharko dute eskaria. Eskari hori idatziz aurkeztu beharko zaio irakasgaiaren ardura duen irakasleari.\nLaborategiko praktiken gidoia\nEbaluazio probetako materialen, baliabideen eta haien erabilerari dagokionez, ikasgai honetan liburuak, apunteak,telefonoak, ordenagailuak edo bestelako gailuak erabiltzea guztiz debekatuta dago TEORIA ZATIARI dagokionean, eta ariketa zatian, ikasleei aurrerapen nahikoarekin esandako materialak erabil daitezke soilik.\neAULA 2.2 - DONOSTIAKO ESKOLA POLITEKNIKOA (1)\neAULA 2.2 - DONOSTIAKO ESKOLA POLITEKNIKOA (2)\neLABORATORIO FLUIDOMECáNICA - DONOSTIAKO ESKOLA POLITEKNIKOA (1)\neLABORATORIO FLUIDOMECáNICA - DONOSTIAKO ESKOLA POLITEKNIKOA (2)\neLABORATORIO FLUIDOMECáNICA - DONOSTIAKO ESKOLA POLITEKNIKOA (3)\neLABORATORIO FLUIDOMECáNICA - DONOSTIAKO ESKOLA POLITEKNIKOA (4)\neLABORATORIO FLUIDOMECáNICA - DONOSTIAKO ESKOLA POLITEKNIKOA (5)\n16 Laborategiko p.-3 (Gaztelania - Arratsaldez)Erakutsi/izkutatu azpiorriak\neAULA 2.3 - DONOSTIAKO ESKOLA POLITEKNIKOA (2)\neAULA 2.1 - DONOSTIAKO ESKOLA POLITEKNIKOA (1)\neAULA 2.1 - DONOSTIAKO ESKOLA POLITEKNIKOA (2)\n46 Laborategiko p.-2 (Euskara - Arratsaldez)Erakutsi/izkutatu azpiorriak\n46 Laborategiko p.-3 (Euskara - Arratsaldez)Erakutsi/izkutatu azpiorriak\n47A Teoriakoa (Euskara - Arratsaldez)Erakutsi/izkutatu azpiorriak\neAULA 3.4 - DONOSTIAKO ESKOLA POLITEKNIKOA (2)\n47A Laborategiko p.-1 (Euskara - Arratsaldez)Erakutsi/izkutatu azpiorriak\n47A Laborategiko p.-2 (Euskara - Arratsaldez)Erakutsi/izkutatu azpiorriak\n47B Teoriakoa (Euskara - Arratsaldez)Erakutsi/izkutatu azpiorriak\neAULA 3.2 - DONOSTIAKO ESKOLA POLITEKNIKOA (1)\neAULA 3.2 - DONOSTIAKO ESKOLA POLITEKNIKOA (2)\n47B Laborategiko p.-1 (Euskara - Arratsaldez)Erakutsi/izkutatu azpiorriak\n47B Laborategiko p.-2 (Euskara - Arratsaldez)Erakutsi/izkutatu azpiorriak\neAULA 3.6 - DONOSTIAKO ESKOLA POLITEKNIKOA (1)\neAULA 3.6 - DONOSTIAKO ESKOLA POLITEKNIKOA (2)


Life IREKIBAI proiektuaren Prentsaurrekoa - IrekiBai\nIrekiBai > Gaurkotasuna > Life IREKIBAI proiektuaren Prentsaurrekoa\nLife IREKIBAI proiektuaren Prentsaurrekoa\nIzokinak Bidasoa ibaiaren arroaren goiko aldera heldu da, eta Leitzaran ibaian presentzia sendotu du LIFE-IREKIBAI proiektuari esker\nDonostia. 2020.11.26.LIFE-IREKIBAI proiektuaren ibilbidea atzo amaitu zen, azken Mintegiarekin 2016tik aurrera egindako ekintzen balantzea egiteko. Hala ere, 2009az geroztik, Nafarroa eta Gipuzkoa elkarrekin ari dira lanean Leitzaran eta Bidasoa ibaien arteko lotura hobetzeko.\nOndorioak aurkezteko prentsaurrekoan, parte hartu duten erakundeetako agintariak izan dira. Gipuzkoako Foru Aldundiaren aldetik, Jose Ignacio Asensio Ingurumen eta Obra Hidraulikoetako diputatuak eta Arantza Ariztimuño Mendi Zuzendariak hartu dute parte. Asensio diputatuak honako hau nabarmendu du: “proiektu honek nabarmen hobetzen du gure ibaiek arrain-espezieentzat duten iragazkortasuna. Oso ekintza eraginkorra da klima-aldaketaren ondorioak arintzeko gure ibaietako arrain-espezieen migrazioari dagokionez; izan ere, klima-aldaketaren ondorio nagusietako bat ibaien emaria murriztea da. Gure ibaietan oztopoak egoteak eragiten duen ingurumen-arazoaz jabetuta, Gipuzkoako Foru Aldundiko Ingurumeko eta Obra Hidraulikoetako Departamentuak bi hamarkada daramatza arazo hori konpontzeko lanean. Une honetan, 365 kilometro berreskuratzeko lanean ari gara gure Plan Zuzentzailearen bitartez, arrain-espezieek gure ibaietara iristeko gaitasuna hobetzeko”.\nNafarroako Gobernuaren aldetik, Ingurumeneko zuzendari nagusi Pablo Muñoz eta GAN-NIK Nafarroako Ingurumen Kudeaketako zuzendaria den Luis Sanz izan dira. Pablo Muñozek esan duenez, bi lurraldeok (Nafarroa eta Gipuzkoa) partekatzen dituzten ibaietako habitatak hobetzeko baterako lanaren esparruan kokatu du proiektua. Lan horretan, 2009az geroztik, halako garrantzia duten proiektuekin lankidetzan ari dira. Muñoz jaunak azpimarratu du tokiko parte-hartzea eta herritarren inplikazioa oso garrantzitsuak izan direla LIFE Irekibai proiektua garatu den bost urteetan, eta amaitzeko esan du: “gure ibaien eta ur-masen egoera onena lortzea da habitaten eta espezieen kontserbazioa bermatzeko modurik onena, eta gure biodibertsitatea hobetzeko egin dugun lan irmoaren parte da”.\nBestalde, URA Uraren Euskal Agentziako zuzendari nagusi Antonio Aiz eta HAZIko zuzendaria den Peli Manterola izan dira. Antonio Aizek Leitzaran eta Bidasoako arroen ibai-konektibitatea hobetzeko proiektuaren garrantzia nabarmendu du, “arro horien balio ekosistemikoa nabarmen hobetuz”. Aizek dioenez, “ibaien lehengoratze fisikoak hartu du inbertsioaren zatirik handiena, 11 presa kendu baitira”, eta horrek, aldi berean, “ahalbideratu du arroen kudeaketa adimentsuagoa lortzeko bidean aurrera egitea eta sakonerako lehengoratze-jarduerak egitea, ibilguaren aldaketa geomorfologikoak ebaluatuz edo pilatutako jalkinen jarraipena eginez, besteak beste”. Deia egin du “herrialde gisa aurre egin behar diegun etorkizuneko erronka klimatiko eta hidrologikoei aurre egitea ahalbidetuko digun erakunde arteko ekintza koordinatu batean” sakontzeko.\nurteaz geroztik, LIFE-IREKIBAI proiektuko bazkideak proiektu partekatuak garatzen ari dira Euskal Autonomia Erkidegoko eta Nafarroako ibaiak kontserbatu eta leheneratzeko. 11 urtean, ekimen horiek lurralde arteko proiektuetan gauzatu dira, hala nola POCTEFA BIDUR, ibai-lurraldeak, GURATRANS eta H20gurea proiektuetan, Iparraldeko bazkideak ere inplikatu dituztenak.


Mintzakide – Karrikiri\nEuskararen erabilera sustatzeko asmoz, hizkuntza ikasten ari diren lagunak eta euskaldun zaharrak harremanetan jartzen ditu. Nafarroako Topagunea arduratzen da koordinazioaz eta Iruñerriko hainbat elkartek, Karrikiri horien artean, parte hartzen dute.\nEkimen honetan parte hartu nahi izanez gero, jarri gurekin harremanetan eta beharrezkoa duzun informazio guztia emanen dizugu. Deitu deitu 948 225 845 telefonora edota mezu elektronikoa bidali.\nMintzakideren bloga ezagutu nahi baduzu www.blogak.com/mintzakide.


Elefante Isats Handia Lantaldea: Chen Shaoxiong, Xu Tan eta Lin Yilin artisten lanak | Artitz Guggenheim Bilbao\nArtea eta gizartea | Elefante Isats Handia Lantaldea | Kapitalismoa | Kultura eta globalizazioa\nChen, Shaoxiong | Lin, Yilin | Xu, Tan\nAldaketa horiek Txina hegoaldea txikitu zuten, Perla Ibaiaren Delta izenez ezagutzen den ingurua batez ere, Hong Kong eta Shangai artean; prozesu hori gertatu ahala artistek espazio berriak aurkitu zituzten kapitalismo jaio berriaren eta hirigintzaren hazkunde galgarriaren gune ahul eta lizunenetan. Elefante Isats Handia Landaldea osatzen zuten lau artista gazteek eraiki berri zen eskualdeko eragin soziala salatzeari ekin zioten, hainbat leku hartuz; adibidez, jardun bizian ari ziren eraiki-guneak, euren antzezlan irrigarri-satirikoak plazaratzeko.\nArgazki eta instalazio hauek Chen Shaoxiong artistaren 1993ko performance bat dokumentatzen dute, 5 ordu izenekoa. Zerbeza amerikarra saltzen zuen Guangzhou hiriko taberna ospetsu baten pareko espaloian, behi itxurako figura hau jarri zuen, tutu fluoreszente merkeez egina, eta haien kableak bere lepotik zintzilikatu zuen kontagailu bati lotu zizkion. Hegoaldeko hiri asko bezala, globalizazio berriak eraldatu zuen Guangzhou, eta hiri komunista hitsa izatetik metropoli distiratsu eta kosmopolita izatera igaro zen; hiriko paisaia ilunak zirenak orain neoizko kartel keinukariez, janari azkarreko kateez, taberna itxuragabeez eta argiztapen gehiegizkoa zuten merkataritza zentroez beteta zeuden. Hiriaren beraren parte balitz bezala, Chen han eseri zen eta bere jostailuzko eskulturak eragiten zuen argindar-kontsumoa neurtzen hasi zen, tabernako bezeroak presaka igarotzen ziren bitartean, harik eta, polizia etorri eta, Chen-en antzezpen barregarri hutsalari susmo txarra hartuta, haren ekintza bukarazi zuen arte.\nXu Tan artistak Made in China izeneko instalazio trinko hau egin zuen Cities on the Move erakusketarako. Hirigintza asiarrari buruzko erreferentziazko nazioarteko erakusketa izan zen, Vienako Sezesioa eraikinean inauguratu zena, 1997an. Artistaren asmoa zen Txinan milurtekoaren amaieran antzematen zuen gainbeherari buruzko bere ikuspegia aurkeztea Gustav Klimt-en areto bikainean, hain zuzen ere, XIX. mendearen amaierako Europan, alegia mende bat lehenago, egindako aretoan.\nLurrean sakabanaturik, Guangzhou hiriko solairu askoko eraikin berri bateko apartamentu baten barnealdea izango balitz bezala, mahai merke bat, ohe bikoitza eta sofa bat ikusten ditugu. Xu Tan artistak kontatu zidanez, Txinako Iraultza Kulturalaren garaian hazita, etxean bainuontzia izan zezakeen pertsona bakarra Mao presidentea zela uste zuen. Intimitatea, luxua eta ausazko sexua (pertsonak bere gorputzaz gozatzeko eskubidea zuelako ideia) luxu pentsaezinak ziren 1960ko eta 1970eko hamarkadetan. Baina, bat-batean, kapitalismo globalak eta aberastasun berri berehalakoak bizimodu burgesaren erosotasunak milioika txinatarren eskura jarri zituzten. Altzari gainean diren VHS bideoetako pantailetan eta diapositiba-proiektoreetan neska errusiarrak karaoke tabernetan dantzatzen agertzen dira, gayenarteko topaketa bat, edota langile etorkinez betetako Guangzhouko kantoietako eszena lizunak.\n1990eko hamarkadaren amaieran, “munduko fabrika” esaten zitzaion Txinari. Plastikozko jostailuak, Barbie panpinak bezala eta altzarietan sakabanatuta ikusten ditugun superheroiak bezala, Txinaren hazkundearen motorra izan zen ekoizpenaren boom fenomenoaren eragileak izan ziren. Baina, zein preziotan?\nElefante Isats Handia Landaldearen lanik esanguratsuena Lin Yilin artistak 1995ean egindako performance hau izan zen, hemen bideoan ikusten ahal duguna, Maniobra seguruak Linhe kalea gurutzatzean. Inongo espresiorik gabe, artista gazteak mugimendu handiko kale bat zeharkatzen du Guangzhou hiriko gune berri batean, hormigoizko blokeez osatutako horma bat, blokez bloke, kalearen alde batetik bestera garraiatzen duen artean. Inori ez zaio inporta, itxuraz. Jende guztiak halako presa du, inor ez da ohartzen Lin zerbait erabat alferrikakoa egiten ari dela. Lin-en ustez, alferrikakoa izatea Txina lantegi erraldoi eta txinatar herria langile talde izugarri handia bihurtzen ari zen bultzada kolektibo itogarria azpikoz gora jartzeko eta arbuiatzeko modu bat zen.


Proiektuari buruz - Eskorta-hegaztien Arraza Entziklopedia\nEskorta-hegaztien Arraza Entziklopedia\nProiektu honen helburua da, arraza zaharrak, tradizionalak, ahaztuak, desagertzeko arriskuan daudenak eta arraroak sustatzea. Pixkanaka-pixkanaka, eskorta-hegazti arraza guztiak ezagutarazi nahi ditugu.\nDesagertzeko arriskuan dauden eskorta-hegazti arraroen hazkuntzan interesatuak gauden hazle talde bat gara. Gure helburua da Europan zehar dauden hazleen sare zabal bat sortzea, etorkizuneko belaunaldientzat gure arbasoen ondare historikoa zaintzeko. .\nGure webgunea ahalik eta hizkuntza gehienetara itzultzea nahi dugu, hizkuntza oztopoak kendu eta zale gehiagok proiektuarekin bat egin ahal izateko, eta horrela, arraza kopuru posible handiena salbatu ahal izateko.\nCopyright © Eskorta-hegaztien Arraza Entziklopedia, 2011–2019. Eskubide guztiak erreserbatuta.\nAzkenengo eguneraketa: 19. urtarrila 2019


Ekonomia eta Gizarte Arazoetarako Batzordeak “2017ko Txosten Sozioekonomikoa” aurkeztu du > CES Vasco\nEkonomia eta Gizarte Arazoetarako Batzordeak “2017ko Txosten Sozioekonomikoa” aurkeztu du\nasteartea, 10 uztailak 2018\n2017. urtean jarduera ekonomikoak ondoz ondo hirugarren urtez gora egin zuen. EGABren esanetan, hobetzeko egiturazko alderdiak dira energia mendekotasuna murriztea, zerbitzuetan garapen bidean dauden adarrak sendotzea eta enpresa dimentsio egokia lortzea.\nHalaber, sektore eta adin guztietan langabezia jaitsi zen bi sexuetan. Kontratazio mugagabeak aldi baterakoa gainditu zuen, nahiz eta bigarrenak oso altua izaten jarraitu eta langabeziaren eremuan, bereziki, emakumeak dira kaltetuak, 55 urtetik gorako pertsonekin batera. EGABk lan merkatuan sartzeko zailtasun handienak dituzten gazteentzat politika bereziak eskatzen ditu.\nDemografia geldialdia kezkagarria da eta berriz ere saldo begetatiboa negatiboa izan da, biztanle atzerritarren hazkuntzarekin orekatu arren. EGABk EAEtik goi mailako titulazioa duten pertsonak irteteari buruz ohartarazi du.\nBizi baldintzen bilakaera positiboa, “oraindik krisiaren ondorioz galdu zen ongizatea berreskuratu gabe”. Europar herrialde nagusienetakoekin alderatuz gero, gizarte babesaren sistema onargarria da eta pentsio sistemaren defizit saldoak kezkatzen du.\nEGABk aldarrikatutakoaren arabera, baloreetan hezi behar da eta sexismoa zalantzan jarri behar da. Horrez gain, Lanbide Heziketan eta unibertsitatean generoaren arabera dagoen banaketa garrantzitsuaz ohartarazi du.\nOsasunaren arloan, prebentzio eta autonomia pertsonalari buruz herritarren kontzientziazioa biziagotzea eskatu du eta harrigarria iruditzen zaio EAEn alkoholaren kontsumoa.\nEtxebizitzan, EGABk birgaitze eta alokairu babestuaren aldeko apustua egiten du, “nagusiki, euskal gazteak emantzipatzeko beharrezkoa baita”.\nBilbon, 2018ko uztailaren 10ean\nEuskadiko Ekonomia eta Gizarte Arazoetarako Batzordeak gaur goizean Bilbon 2017. urteko txosten sozioekonomikoa aurkeztu du. Dokumentu hau urte horretan zehar Euskadiko egoera sozioekonomikoaren laburpen zehatza da eta datu estatistiko nahiz adierazle ugari ditu. Gainera, egitez arduratzen den EGABren Batzordeak gauzatutako balioztapenekin aberastu da. Horren buru Jon Barrutia, UPV/EHUko Ekonomia eta Enpresa Fakultatean dekanoa, izan da. Lana gaurtik aurrera Euskadiko EGABren web orrian kontsulta daiteke: http://www.cesegab.com/eu-es/\nEkonomia jarduera gehitzea\nOndoz ondo hirugarren urtez euskal ekonomiaren jarduera hazi da eta, bide batez, 2017. urtean enpleguak ere gora egin du. Hori guztia positiboa izan arren, EGABk bere ustez funtsezkoak diren egitura alderdi batzuk azpimarratu nahi ditu:\nBesteak beste, Euskadiren energia mendekotasuna nabarmentzen du; izan ere, Espainiako eta Europako batez bestekoaren gainetik kokatzen da eta arazoa larriagotu da petrolioaren prezioa igo denean. EGAB energia eredua aldatzearen aldekoa da, batetik, mendekotasuna txikiagoa izateko eta, bestetik, ingurumen iraunkortasuna areagotzeko. Hala, energia aurrezpena eta eraginkortasuna sendotu beharko lirateke.\nBeste funtsezko alderdi bat zerbitzuen sektorearen konposizioa da. Sektore tradizionaletan (ostalaritza, turismoa, garraioa) oinarritzen da eta EGABk garapen bidean dauden adarrak sendotzea gomendatzen du. Sormenarekin eta kulturarekin, osasunarekin eta hezkuntzarekin zerikusia dute. Nolanahi ere, “itxuraz, ekonomia hazkuntza handiagoa eta kalitate handiagoko enplegua izango dute”.\nEnpresa dimentsioa beste hobekuntza eremu bat da, urritasunarengatik berrikuntza eta nazioartekotzeko prozesuei nahikoa bermeaz ezin baitzaie aurre egin. EGABk berriz azpimarratzen du enpresen kooperazio eta lankidetza estrategiak areagotu eta finkatu behar direla.\nDimentsioa da hain zuzen ere I+G+b arloari negatiboki eragiten dien arazoetako bat. EAEk Espainiako eskualdeen artean lidergoaren posizioa mantendu arren, oraindik muturreko herrialdeetatik urrun dago, beraz, “transferentziari, arrisku berriztatzaileak onartzeari eta berrikuntza teknologikoari erreparatu behar zaie”.\nOkupazioa eta langabezia\nBatera hartuta, 2017. urtean Euskadiko lan merkatuko adierazle gehienek aurrerapausoak eman zituzten. Hala, enplegua sortu eta langabezia murriztu zen sektore eta adin guztietan bi sexuetarako. Luzaroko langabezia (urtebete gainditzen duena) bi hamarren murriztu zen, baina oraindik langabetuen erdiari baino gehiagori eragiten dio, horrek lan merkatuan baztertzeko dakarren arriskuarekin.\nKontratazio mugagabeak aldi baterakoak baino biziago egin zuen gora hirugarren urtez ondoz ondo eta txandaketa arinki murriztu zen. Hala eta guztiz ere, oraindik aldi baterakotasunaren tasek oso altuak izaten jarraitu zuten eta, nagusiki, emakumeengan eragin dute. Gainera, ordainsarien tartea jasaten dute eta nahi ez den arduraldi partzialak eragiten die. Langabezia neurri handiagoan antzeman da emakumeengan eta 55 urtetik gorako pertsonengan. EGABren ustez, alderdi horiek “aldeko emaitzak zehazten dituzte eta gure Erkidegoko ekonomia eta gizarte eragile guztiek arreta handiz kontuan hartu behar dituzte”.\nIkasketa maila eta enplegua lortzearen arteko harremanari dagokionez, EGABk ekimen propioko azkeneko azterlanera bidaltzen du, hain zuzen ere, “EAEn gazteriaren enplegagarritasuna eta lan merkatuan sartzea” azterketara (http://www.cesegab.com/Portals/0/Libros/ESTUDIO%2014.pdf). Azterlana joan den urtean argitaratu zen eta, besteak beste, lan merkatuan sartzeko zailtasun handienak dituzten gazteentzat politika bereziak behar direla azpimarratzen du.\nLan-merkatuaren eremuan, EGABk, era berean, lan arriskuak zorrozki prebenitzearen garrantzia nabarmentzen du, ez-beharren tasa hobetzeko (2017. urtean berriz ere gora egin zuen, heriotza izan zen istripuen kasuan izan ezik) eta aipamen berezia egiten dio negoziazio kolektiboaren egitura akordioari, sindikatuek eta ugazabek 2017ko urtarrilean sinatutakoari, alegia. Nolanahi ere, negoziazio kolektiboaren Erkidegoaren eremuak babesten ditu.\nDemografia egoera kezkagarria\nEAEn udal erroldaren datuek (2017ko urtarrila) baieztatutakoaren arabera, bete urtebetez demografia geldialdia izan da.\nLaugarren urtez ondoz ondo jaiotzen eta heriotzen arteko desberdintasuna negatiboa izan zen, nahiz eta hirugarren urtez atzerriko biztanleak hazteari esker saldo begetatiboa orekatu.\nMigrazio mugimenduen arloan, EGABk goi mailako titulazioak dituzten pertsonak EAEtik ateratzen ari direla aipatzen du. “Fenomeno honi arreta eskaini beharko zaio”.\nBatzordeak ohartarazitakoari jarraiki, demografia aldaketa horiek biziagotzen ari dira eta “biztanle egituraren konposizio kualitatiboa nahiz dinamismoaren oinarriak alda ditzakete”.\nEAEn bizi baldintzen adierazlerik esangarrienek joan den urtean aldeko bilakaera izan zuten.\nIldo horri eutsiz, AROPE tasa (pobrezia eta baztertze arriskuan dagoen biztanleria) 1,7 puntu jaitsi zen eta eremu guztietan onera egin zuen. Era berean, batez besteko errentak igo ziren, bai etxeko, bai biztanleko, beste adierazle batzuk murriztearekin batera, hala nola, energia pobrezia edo hila amaitzeko zailtasunak.\nAldagai horien multzoak berriz ere Estatuaren eta Europaren testuinguruan EAE aldeko posizioan kokatu zuen. Hala eta guztiz ere, EGABk gogorarazitakoarekin bat, hobekuntzek “oraindik krisialdian galdutako ongizate guztia ez dute berreskuratu” eta adierazleak ez dira 2008. urteko kopuruetara iritsi.\nHalaber, familia unitateen motetan gertatzen ari diren aldaketei erreparatu behar zaie eta, horren haritik, familiarentzat zerbitzu eta ekipamenduen eskaintza zabala eman behar da. Hala, “aginte publikoek lehentasunez erantzun beharko diote horri”.\nEuropar herrialde nagusienetakoarekin alderatuz gero, EAEko gizarte babeserako sistemak maila onargarria du eta Estatuko egoerara jotzen badugu, aldekoa da.\n2017. urtean lehenengoz murriztu zen gastua Diru-sarrerak Bermatzeko Sisteman (“gure ongizate sistema bermatzeko oinarrizko tresna”) eta DSBEren (sistemaren prestazio nagusia) hartzaileak gutxitu ziren.\nGizarte Segurantzako pentsioen sistemari buruz, EAEn defizit saldoa geroz eta handiagoa da eta kezkatzen du, “beraz, premiazkoa da administrazioek eta gizarte eragileek eusteko mekanismoei buruz eztabaidatzea”.\nMendekotasunari dagokionez, EGABk teknologia berrietan inbertsioa eta ikerketa bultzatzea gomendatzen du, “mendekotasuna duten pertsonei arreta hobea eta eraginkorragoa eskaintzeko aukera handiak baititu”.\nEAEk berriz ere emaitza onak ditu hezkuntza-adierazle batzuetan (unibertsitatekoa ez den hezkuntza, eskolatze tasak, eskola uztea); hala eta guztiz ere, Batzordeak generoaren araberako banaketa garrantzitsua azpimarratu nahi du, bai Lanbide Heziketan, bai unibertsitateko ikasketetan.\nEGABren iritziz, baloreetan hezi eta sexismoa zalantzan jarri behar da adin goiztiarretatik hasita. Era berean, ezinbestekoa da sexuen arteko berdintasuna sustatzea.\nLanbide Heziketan matrikulazioaren hazkuntza nabarmendu behar da, bereziki, lan merkatuak eskatzen dituen lanbide familietan, “beraz, adar horiek sendotzeko ahalegina mantendu behar da”.\nOsasuna eta osasun sistema\nAurreko urteetan bezala, euskal biztanleek osasun onaren adierazleak dituzte eta, gainera, onera egiten jarraitzen dute.\nBizi itxaropena gorantz doa eta osasun eta gizarte gastua, baita mendekotasuna ere gehituz doaz. Horren aurrean, EGABk gomendatutakoaren arabera, “prebentzio eta autonomia pertsonalari buruz herritarren kontzientziazioa biziagotu behar da eta lan nahiz familia bizia bateratzearen eremuan neurriak hobetu behar dira”.\nBatzordeak alkoholaren kontsumoari buruzko ohituren inguruan ohartarazten du, gizonei erreparatuz, EAEk Estatuan bigarren kontsumo tasarik altuena baitu. Emakumeetan altuena da, beste autonomia erkidego batzuekin erkatzen badugu.\nEGABren ustez, etxebizitzaren arloan ekimen publikoak dauden etxebizitzak birgaitzearen aldeko apustua mantendu behar du. Horrez gain, merkatuan alokairu babestuaren eskaintza handiagoa jarri beharko du.\nHorretarako, bereziki alokairura bideratuta, etxebizitza kopuru iraunkorraz hornitzea ezinbestekoa da, etxebizitza huts gehiago lortzeaz gain.\nEGABren iritziz, alokairuaren politikak, nagusiki, gazteriaren kasuan bizitu behar dira, emantzipatzeko alderdi hori oztopoa baita. Izan ere, agerian gelditu zen EGABren ekimen propioko azterlanean.\nLaburpena eta Gogoetak MSE2017


Sakelako telefonoa | Consumer\nErabiltzaile gisa, konpainiek beren artean ezartzen duten eskaintza-gerraz balia zaitezke beti\nDuela hilabete batzuetatik hona, askoz merkeagoa izan daiteke telefono mugikorra erabiltzea. Beraz, ez galdu aukera hau fakturaren hileko zenbatekoa murrizteko. Prezioak urtebetez izoztu ondoren, deien kostua berriro jaitsi da 2002an. Operadoreek beren merkatu-kota finkatu nahi dute, eta lehiakideei bezeroak harrotu, zure ekonomiari mesede egin diezaiokeen tarifa-gerra baten bidez.\nTelefónica Móviles-ek lehen pausoa eman zuen, abonatuei kobratzen dien minutuko prezioa batez beste %7 jaistean. Garrantzitsuena da beherapen hori ez dela soilik ordutegi murriztuan aplikatzen, komertzialari eta era guztietako bezeroei ere aplikatzen zaiela, bai kontratua dutenei, bai aurrez ordaintzeko modalitatea erabiltzen dutenei. Bestalde, Vodafonek %14 murriztu ditu tarifak, eta, hala, bikoiztu egin du Telefónicaren beherapena. Operadoreak erdira jaitsi ditu bere prezio-planak (14tik 7ra), eta beherapena aurrez ordaintzeko eskaintzetan kontzentratu du, %29tik %32ra jaitsiz. Bien bitartean, Amenak bere Duo tarifan oinarritzen da, eta aurrez ordaintzeko bi bezerori aukera ematen die beren artean edozein ordutan eta Espainiako edozein tokitatik prezio erakargarriagoetan hitz egiteko.\nKonpainiaz aldatu nahi baduzu, aurrezpen handia dakarrelako, gogoan izan urrats hori egiteak ez duela eragozpen handiagorik ekarri behar. Telefono mugikorrean, zenbakiaren eramangarritasuna egiteko eskubidea duzu. Horrek esan nahi du, konpainiaz aldatzen bazara, telefono-zenbakia mantentzeko eska dezakezula. Eramangarritasuna erabiltzeko, terminal mugikor libre bat izan behar duzu, blokeatu gabea. Operadore berriaren banatzaile bati eskatu behar diozu aldaketa. Zure terminaleko datuetatik abiatuta, demanda berretsi eta bideratuko du. Aldaketa hori doakoa izan ohi den arren, nahi adina diru ere jaso dezakezu.\nfaktura kontsumo telefono mugikorra


Berriak - Ailika-k Eguzki Energia Sorkuntzaren Aplikazio-eremua aurkezten du\n1. Erabiltzaileentzako eguzki-energia: 10-100w bitarteko energia-iturri txikiak erabiltzen dira energiarik gabeko urruneko eremuetan eguneroko erabilerarako, hala nola lautadak, uharteak, artzain-eremuak, muga-postuak eta bestelako bizitza militar eta zibila, hala nola argiztapena. , telebista, irrati grabagailua, etab.;3-5kw familiako teilatua sarera konektatutako energia sortzeko sistema;Ur-ponpa fotovoltaikoa: elektrizitaterik gabeko eskualdeetako ur sakonak edateko eta ureztatzeko.\n2. Garraioa: hala nola, nabigazio-argiak, trafiko/trenbideko seinale-argiak, trafikoaren abisu/seinale-argiak, kale-argiak, altuera handiko oztopo-argiak, autopista/trenbide hari gabeko telefono-kabinak, arretarik gabeko errepideko aldaketen elikadura-hornidura, etab.\n3. Komunikazio/komunikazio eremua: eguzki-laguntzarik gabeko mikrouhin-errele geltokia, kable optikoen mantentze-geltokia, difusio/komunikazio/paging elikatze sistema;Landa garraiolari telefono sistema fotovoltaikoa, komunikazio makina txikia, soldaduen GPS hornidura.\n4. Petrolioa, ozeanoa eta meteorologia: petrolio-hodiaren eta urtegiaren atearen babes katodikoko eguzki-energia sistema, petrolioa zulatzeko plataformaren etxeko eta larrialdietarako hornidura, ozeanoak detektatzeko ekipoak, behaketa meteorologiko/hidrologikoko ekipoak, etab.\n5. Etxeko lanparak elikatze-hornidura: hala nola patioko lanpara, farola, eskuko lanpara, kanpin-lanpara, mendi-lanpara, arrantza-lanpara, argi beltza, kola mozteko lanpara, energia aurrezteko lanpara, etab.\n6. Zentral fotovoltaikoa: 10kw-50mw zentral fotovoltaiko independentea, haize-eguzki (diesel) zentral osagarria, hainbat aparkaleku handien karga-zentral, etab.\n7. Eguzki-arkitektura: eguzki-energia sortzea eraikuntza-materialekin konbinatzea etorkizuneko eskala handiko eraikinek elektrizitatearen autosufizientzia lor dezaten etorkizuneko garapen-ildo nagusia da.\n8. Beste eremu batzuk honako hauek dira: automobilarekin bat etortzea: eguzki-autoa / auto elektrikoa, bateriak kargatzeko ekipoak, automobilen aire girotua, aireztapen-haizagailua, edari hotzaren kutxa, etab.;Energia berriztagarria sortzeko sistema eguzki hidrogenoa ekoizteko eta erregai-pilarako;Itsasoko ura gatzatzeko ekipoen hornidura;Sateliteak, espazio-ontziak, espazioko eguzki-zentralak, etab.\n220 Volt Eguzki Panel Kitak, Panel Solar Monocristalino, Panel Solar Monocristalino 360w, 550W Eguzki Panela, Eguzki plaken batez besteko kostua, 300 Watt Eguzki Panela,


Buletina 2020-06-26 — dantzan.eus\nHemen zaude: Hasiera › Buletina › Buletina 2020-06-26\nAurtzaka dantza taldea 2020/06/25\nEreintza Dantza Taldea 2020/06/23\nEkainaren 23a tradizioz eta mitoz beteriko gau berezia da, Errenterian. Aurten ezingo dira ohiko ekitaldiak ospatu eta gozatu; hala ere, herriko dantzariek ez dute San Juan bezpera ospatu gabe utzi nahi izan eta ohiko soka-dantzarekin bideo berezia osatu dute, Ereintza dantza-taldeak antolatuta. ...\nJokoak murriztuta eta moldatuta plazaratu dute aurtengo axeri-dantza Andoainen. Kalera irteteko aukera zutela ikusita, hiru taldetan banatu eta maskarak soinean ibili dira San Joan egunez Andoaingo kaletan axeri-dantzariak. Izaskun Beraza kapitainak azaldu digu beldur zirela jende gutxi animatuko o...\nSan Martin basilikan eta ikusleak mugatuta dantzatu da Beasainen San Joan bezperako esku-dantza. 2008an plazaratu zuten dantza eta urtetik urtera indarra hartzen joan dira San Joan bezperako errituak. Garazi Mujika eta Ane Mendizabal Aurtzaka dantza taldeko dantzariek azaldu dizkigute urteroko err...\n1979tik dantzatu du Kemen dantza taldeak soka-dantza San Joan bezperan Irunen. 2020 berezi honetan, ohiko moduan plaza egiterik ez, eta aretoan grabazioa egin eta honako dokumentala prestatu du Kemen taldeak. San Joan bezperako soka-dantzak Irunen izandako historia jaso dute bideo honetan, tartean ...\nLea-Artibai eta Mutrikuko Hitza: 2020/06/25 Kaxarranka eta Emakumeen aurreskua, Lekeitioko sanpedroetan\nAiaraldea Gaur: 2020/06/23 San Joan Astobitzakon ospatu du Akelarre Dantza Taldeak udako solstizioa\nGoiena: 2020/06/19 Txikitxu-Arrostaitz dantza taldeak ezin borobildu urteurrenak\nGoiena: 2020/06/20 Kuartelak hartu du martxa, itxialdia atzean utzita\nBaleike: 2020/06/23 Ekhi Gaua 2020\nAiaraldea Gaur: 2020/06/24 Amurrioko suaren inguruko ekitaldia, Roberto Arribasen begiradatik\nGoiena: 2020/06/24 Zurrategin Oinarinek eskainitako San Juan dantza\nGoiena: 2020/06/23 Beasaingo Aurtzaka Dantza Taldekoek udako solstizioa ospatu zuten San Joanei keinu eginez\nNaiz: 2020/06/20 1935eko san joan zuhaitzaren jaia\nNoticias de Gipuzkoa: 2020/06/21 Ez da egongo San Juan bezperako ospakizunik


Amaikak Bat (Donostia) - Wikipedia, entziklopedia askea.\n2Arraunketa sekzioaren palmaresa\nErakutsi/ezkutatu Arraunketa sekzioaren palmaresa azpiatal\nAmaikak Bat elkartearen egoitza, Abuztuaren 31 kalean\nAmaikak Bat Kirol Elkartea Donostiako elkarte bat da, 1907an sortua.\nHistorikoki, talde polideportiboa izan zen, eta hainbat kirol sekzio izan zituen elkarteak: eskubaloia, arraunketa, pilota, futbola eta mendia, adibidez. Alabaina, ondorengo hamarkadetan, kirol klub modernoak sortzearekin bat, bere kirol jarduera uzten joan zen pixkanaka elkartea, eta azken urteotan elkarte gastronomiko tradizionala bihurtu da.\n2 Arraunketa sekzioaren palmaresa\nAmaikak Bat elkartea Donostiako Elkano kalean sortu zen 1907an. Kirol jarduera zabala bultzatuz, hainbat kirol sekzio jarri zituen martxan.\n1932an Parte Zaharrera aldatu zuen egoitza, eta, auzoko giroan inplikatuta, arraunketa giroan murgildu zen: Kontxako Banderan parte hartu behar zuen traineru donostiarrari bere izena eta laguntza eskaini zion. Bazkideek dirua bildu zuten traineruarentzat, eta egoitzan afariak eskaintzen zizkioten tripulazioari. Hamarkada luze batez eman zion elkarteak bere laguntza Amaikak Bat traineruari.\nUrteak pasatu ahala, kirol jarduerak utziz joan zen elkartea, eta elkarte gastronomiko tradizionala da gaur egun bere ardatza.\nArraunketa sekzioaren palmaresa[aldatu | aldatu iturburu kodea]\nBigarrena (2): 1932, 1940.\nHirugarrena (1): 1933.\nZarauzko trainerilla estropadak (1): 1953.